qundao/data-zh-poetry huggingface dataset:
瞎堂三句·其三
作者：釋慧遠
朝代：宋

我有和煙釣月句，山摧海竭是生涯。
到頭貧富知恩少，收拾歸來總一家。
瞎堂三句·其二
作者：釋慧遠
朝代：宋

我有截水停輪句，人天路絕信來稀。
等閑靠却過頭杖，門裏深沙眼{眘皮}𥉍。
瞎堂三句·其四
作者：釋慧遠
朝代：宋

瞎堂一句分三句，純鋼打就生鐵鑄。
半夜烏龜脫殻飛，星羅雲散無尋處。
示僧
作者：釋慧遠
朝代：宋

兩箇童兒舁木鼓，左邊打了右邊舞。
剎那變現百千般，分明示君君記取。
示化士·其一
作者：釋慧遠
朝代：宋

披毛戴角學無生，劍樹刀山取次行。
不向五峯吞栗棘，爭知日午打三更。
示化士·其三
作者：釋慧遠
朝代：宋

臨濟家常添鉢遊，知音纔見不輕酬。
掩門歸去陳嘉饌，直至而今飽未休。
示化士·其二
作者：釋慧遠
朝代：宋

身如椰子膽如天，喝道來參栗棘禪。
按下雲頭輕領過，口皮元只在唇邊。
示化士·其五
作者：釋慧遠
朝代：宋

顧在機前發，鑑從顧後抽。
法身藏北斗，船子下揚州。
四海風爲線，三山月作鉤。
回戈撥龍尾，佇看釣鼇頭。
示化士·其四
作者：釋慧遠
朝代：宋

拄杖生根挑不上，鉢盂無底滿盛歸。
浄名何用空惆悵，哭罷香嚴也不知。
頭蓬鬆兮郡辨，耳卓朔兮莫窺。
渡口船回人借問，寒山南畔石橋西。
示幹水碓化士
作者：釋慧遠
朝代：宋

轉轆轆時難近傍，立停停處絕承當。
磑磨碓擣從來事，磕破渾侖總不妨。
示李才翁宣教
作者：釋慧遠
朝代：宋

吾官學佛幾經秋，夢裏書空醒便休。
會得三吳滅門句，也須親到百花洲。
示無住道人
作者：釋慧遠
朝代：宋

打破從來浄潔禪，萬機攢簇髑髏前。
橫身塞斷來時路，一句當機日麗天。
示禪人·其一
作者：釋慧遠
朝代：宋

鐵石身心來問道，慣調金鏃若爲酬。
棒頭喝下隨流入，靠倒溈山水牯牛。
示禪人·其三
作者：釋慧遠
朝代：宋

顧鑑全抽徹底參，新豐三頓實難甘。
到頭恩怨無餘地，贏得兒孫轉放憨。
示禪人·其二
作者：釋慧遠
朝代：宋

一句全提絕類倫，萬機不到始通津。
道人別有遮天眼，四海無家總是親。
示禪人·其五
作者：釋慧遠
朝代：宋

懸崖捉拍舞三臺，死虎驚忙眼豁開。
聖地不生凡草木，果然親見瞎堂來。
示禪人·其六
作者：釋慧遠
朝代：宋

風前突出醯羅眼，格外單提栗棘禪。
百草頭邊玄路絕，到家不直半分錢。
示禪人·其四
作者：釋慧遠
朝代：宋

六塵不惡機難測，三昧無聲妙莫窮。
脫體頓拋忘朕跡，瞎馿何處覓行蹤。
福勝寺香風堂
作者：釋慧遠
朝代：宋

襲襲聞天都，飄飄滿衣𧞨。
高出威音前，平超樓至後。
不墮四時春，肯與百花鬭。
鼻觀豈能收，河神安可詬。
陶然水鏡空，雲冷香風透。
禪人寫師真請讚·其一七
作者：釋慧遠
朝代：宋

雖有兩條眉，不識一箇字。
露柱未懷胎，面目却相似。
說心說性，來與三斤麻。
撒屎撒尿，演出一大事。
阿呵呵，見也麽？江南生皂樹，江北出天蘿。
禪人寫師真請讚·其一三
作者：釋慧遠
朝代：宋

透過荆棘林，瞎却醯羅眼。
拈起破砂盆，放下漏燈盞。
獨有周書記，全機識得渠。
好笑雲黄傅大士，也曾赤脚禮文殊。
禪人寫師真請讚·其一六
作者：釋慧遠
朝代：宋

不參鼻祖禪，不使冬瓜印。
倒拈定命索，單提不犯令。
天堂地獄莫能收，佛界魔宮任意遊。
因尋清水閘，誤入赤城州。
禪人寫師真請讚·其一四
作者：釋慧遠
朝代：宋

靠倒雲門抽顧鑒，挨開臨濟主賓禪。
一星猊血化馿乳，半點鸞膠續斷弦。
淳侍者，脫機緣。
波斯拾得招文袋，月裏麒麟笑揭天。
禪人寫師真請讚·其二
作者：釋慧遠
朝代：宋

獨步邪見林，高據魔王殿。
說欺凡罔聖禪，現夜叉羅剎面。
掀翻巨嶽，徹底放憨。
打破牢關，突出難辨。
阿呵呵，見也麽。
到江吳地盡，隔岸越山多。
禪人寫師真請讚·其二一
作者：釋慧遠
朝代：宋

飄飄蕭蕭松百赤，突突兀兀雲半肩。
放□□□□□調，剛被時人喚作禪。
禪人寫師真請讚·其二二
作者：釋慧遠
朝代：宋

松形鶴骨底村僧，鬼妬人嫌我亦憎。
懸羊賣狗隨時遣，栗棘金圈任跳吞。
忽然拶著東弗于逮，騎馿喫撲。
驀地拓開北鬰單越，海湧波騰。
淮山兩踞，撥火求冰。
問渠西祖之道，何曾□□□□。
禪人寫師真請讚·其二六
作者：釋慧遠
朝代：宋

普證作此像，是相故非真。
虛空無背面，露柱倒生根。
傍提正按低叉手，獨掇單提高打躬。
佛魔削跡，凡聖泯蹤。
雨過雲山空漠漠，日高花影亂重重。
禪人寫師真請讚·其二四
作者：釋慧遠
朝代：宋

倒數一二三，翻成四五六。
蹋斷獨木橋，唱起雲門曲。
急似箭，直如弦。
列祖不知何處去，瞎馿依舊痛加鞭。
禪人寫師真請讚·其八
作者：釋慧遠
朝代：宋

把定放開全在你，和泥合水更由誰。
大地簇成三事衲，虛空迸出兩條眉。
絕忌諱，猛提撕。
驚回春夢破，倒跨鐵牛歸。
答曾侍郎
作者：釋慧遠
朝代：宋

輝天綽地金剛眼，再鍛重烹鐵蒺蔾。
脫體頓拋無朕跡，瞎馿從此喪全機。
當陽活脫向上路，收放應須闊著步。
印泥印水目前觀，日面月面沒回互。
脫籠掣轡絕名模，棒喝交馳得也無。
不落化門成底事，紫羅帳裏撒真珠。
答松窗居士
作者：釋慧遠
朝代：宋

萬機消爍眼頭空，一點不來誰與同。
未問維摩先杜口，如何作得住山翁。
答葛通判
作者：釋慧遠
朝代：宋

醯羅正眼塵中現，列祖玄機格外提。
打鼓看來冤未雪，從來赤土畫團箕。
維摩居士贊
作者：釋慧遠
朝代：宋

到處毀僧駡佛，知佗有官無官。
善現屢遭呵責，瞿曇也被熱謾。
只有文殊不肯，喫氣出來理問。
遮漢自知無理，當時口似磉盤。
船子和尚贊·其一
作者：釋慧遠
朝代：宋

老手當年靠夾山，全機喪盡結深冤。
父南子北家何在，撥轉天關地軸翻。
船子和尚贊·其二
作者：釋慧遠
朝代：宋

風卷雲天小艇斜，煙波深處作生涯。
絲綸掣斷雙關手，抉出驪龍眼裏沙。
葛通判請益非心非佛因緣以偈示之
作者：釋慧遠
朝代：宋

即心即佛眉拕地，非佛非心雙眼橫。
蝴蝶夢中家萬里，子規枝上月三更。
觀音大士贊
作者：釋慧遠
朝代：宋

大哉觀世音，功德不思議。
來說是非人，是非人便是。
誌公和尚贊
作者：釋慧遠
朝代：宋

一據獨龍岡，三朝揚聖化。
擘破老面皮，索盡遼天價。
當時誤殺張僧繇，誰料而今轉更遥。
描不成，畫不就，三箇骰兒拋十九。
一段風光何處有，曲尺翦刀并掃箒。
贈演說人
作者：釋慧遠
朝代：宋

西湖演士妙天機，舌轉風雷口角飛。
奪騎未聞沙塞冷，斬關先覺陣雲低。
前賢後聖從君數，水遠山長我自知。
皓首不須尋舊隠，到頭誰是復誰非。
赴鴻福示衆
作者：釋慧遠
朝代：宋

十處住山今已老，半生雲水未忘機。
今朝又作浮山夢，暗寫愁腸寄與誰。
送之書記
作者：釋慧遠
朝代：宋

大用現前全體是，聖凡情盡影難留。
鉢盂根底三千界，拄杖頭邊四百州。
雲作伴，月爲儔。
到家別有通天路，把定牢關輥繡毬。
送九峰長老歸舊隠
作者：釋慧遠
朝代：宋

鐵面波斯駕怒濤，黑風纔起浪頭高。
倒撐小艇抽金鏃，恰似將軍入不毛。
送了禪人
作者：釋慧遠
朝代：宋

未明定觀三千界，且看江西十八灘。
照出芙蓉城下月，金波影裏麥秋寒。
送宣長老住林泉
作者：釋慧遠
朝代：宋

脫籠掣轡換皮毛，水遠山長道自高。
平澹家風隨分展，割雞時暫屈牛刀。
送惠沖禪客
作者：釋慧遠
朝代：宋

老沖問法如春雷，忿怒那吒挽不回。
龍馳虎驟劈箭催，暴風狂雨山嶽摧。
我亦隨分圓機應，出必取也戰必勝。
如珠走盤盤走珠，星飛電轉了無餘。
佗年呵風駡雨，巍巍獨坐妙峯頂。
佇看殺人放火，烱烱雙眸爍太虛。
送日本國覺阿金慶二禪人遊天台·其一
作者：釋慧遠
朝代：宋

佛子親從日本來，人天隨步歎奇哉。
一機拶出金牛舞，千聖當頭正眼開。
送日本國覺阿金慶二禪人遊天台·其三
作者：釋慧遠
朝代：宋

佛子飛帆過海來，好携瓶錫上天台。
國師尚有靈蹤在，寶塔巍然正面開。
送日本國覺阿金慶二禪人遊天台·其二
作者：釋慧遠
朝代：宋

殺人放火大慈悲，禪教俱非道莫齊。
平地一聲師子吼，釋迦彌勒豎降旗。
送日本國覺阿金慶二禪人遊天台·其四
作者：釋慧遠
朝代：宋

達磨西來教外宗，了無言說立全功。
單傳直指通身眼，誰信從前徹骨窮。
送楊高士歸蜀
作者：釋慧遠
朝代：宋

龍馳虎驟道何存，肯轉靈丹奉至尊。
令下家山言下準，瓢中日月掌中分。
昔年握手登金殿，今日擎拳出禁門。
我欲送君迷舊隠，桃源流水杏花村。
送能首座住紫籜
作者：釋慧遠
朝代：宋

驅耕奪食繼心燈，互換交馳貨物增。
道大莫知空冀北，功恢高揖嶺南能。
送萬年化主兼簡妙浄居士
作者：釋慧遠
朝代：宋

石橋路嶮橫身入，牛宿峰高䫌面看。
不是閭丘賢太守，誰能閑識老豐干。
遊劉阮洞
作者：釋慧遠
朝代：宋

雲深露冷無人到，小徑陰雲翠欲迷。
弔罷神仙古時跡，亂峯影裏聽猿啼。
達磨祖師贊
作者：釋慧遠
朝代：宋

不是梁皇勘過，肯來少室冷坐。
累佗二祖失心，被人喚作達磨。
釋迦出山相贊
作者：釋慧遠
朝代：宋

大哉釋迦文，福聚海無量。
此地少朱砂，赤土以爲上。
我今稽首禮讚揚，留與人天作牓樣。
錢知縣祈嗣求頌
作者：釋慧遠
朝代：宋

明珠在掌猶遺墜，輝玉囊中不失時。
幸有觀音玉環手，何勞更誦夢熊詩。
鏡菴
作者：釋慧遠
朝代：宋

古鏡破來菴許大，秋毫未盡眼能寬。
江湖不記三生夢，風月惟餘一釣竿。
陳道士乞頌
作者：釋慧遠
朝代：宋

先生道妙一時傳，我亦隨機叩兩端。
拈却司農無字印，百川從此絕波瀾。
雙林無著軒
作者：釋慧遠
朝代：宋

卓爾羣機赴，陶然萬象沈。
湖天浮水遠，岸石浸雲深。
雨霽月華透，風摇山影侵。
靈然超八達，廓徹妙明心。
雲門大師贊
作者：釋慧遠
朝代：宋

倒著睦州破蒲鞵，橫輥雪峯爛毬子。
鴆鳥飛空草不生，毒龍入水魚皆死。
單提獨掇驗人關，逆順雙行絕往還。
遺烈尚餘風凜凜，至今猶有一斑斑。
頌
作者：釋慧遠
朝代：宋

雪霽長空，迥野飛鴻。
段雲片片，向西向東。
頌古
作者：釋慧遠
朝代：宋

靜鞭聲裏駕頭來，緊握雙拳打不開。
打得開，雲壓香塵何處是，靜鞭聲裏駕頭來。
頌古十五首·其一
作者：釋慧遠
朝代：宋

老胡一擊許誰知，大冶紅爐片雪飛。
青草塚間留不住，白雲還望故山歸。
頌古十五首·其一〇
作者：釋慧遠
朝代：宋

佛性分明脫有無，醋酸何用挂葫蘆。
薄霧輕烟留不住，扁舟已過洞庭湖。
頌古十五首·其一一
作者：釋慧遠
朝代：宋

換手搥胸哭老爺，棺材未出死屍斜。
不如掘地深埋却，管取來年喫嫩茄。
頌古十五首·其一三
作者：釋慧遠
朝代：宋

明暗雙雙照用分，幾人親到孟嘗門。
街頭不識真彌勒，却向靈山問世尊。
頌古十五首·其一二
作者：釋慧遠
朝代：宋

南北東西老趙州，見人騎馬也騎牛。
清風月下尋歸路，夫子門前問孔丘。
頌古十五首·其一五
作者：釋慧遠
朝代：宋

盡力當胸一拳，幾箇眉鬚墮落。
更欲如何若何，普化空中木鐸。
頌古十五首·其一四
作者：釋慧遠
朝代：宋

山花如錦水如藍，親見文殊接話談。
十字街頭輕一拶，前三三對後三三。
頌古十五首·其七
作者：釋慧遠
朝代：宋

起模畫樣弄精魂，拂跡除蹤更見人。
行到水窮山盡處，滿天雲散月華明。
頌古十五首·其三
作者：釋慧遠
朝代：宋

良哉觀世音，旋聞與聲脫。
犬吠馿鳴休未休，世出世間活鱍鱍。
頌古十五首·其九
作者：釋慧遠
朝代：宋

你愛我笊籬，我愛你木杓。
主山纔放高，案山又岌嶪。
居士大同師，將錯便就錯。
歸去來兮天地寬，一對鐵槌何處著。
頌古十五首·其二
作者：釋慧遠
朝代：宋

接著一箇半箇，覓得三文兩文。
誰知破布袋裏，許多彌勒世尊。
頌古十五首·其五
作者：釋慧遠
朝代：宋

電捲星飛，珠回玉轉。
打破面皮，赤心片片。
頌古十五首·其八
作者：釋慧遠
朝代：宋

行行月冷風高，步步山寒水深。
逢人披肝露膽，見義劈腹剜心。
頌古十五首·其六
作者：釋慧遠
朝代：宋

三喚三應，更饒貼稱。
月逗寒窗，水歸巨浸。
負汝負吾，全鋒敵勝。
頌古十五首·其四
作者：釋慧遠
朝代：宋

見處孤危立處高，急如石火利如刀。
到家問路家何在，掀倒棋盤脫布袍。
頌古四十五首·其一
作者：釋慧遠
朝代：宋

未離兜率降王宮，便就刀山入鑊湯。
等閑擒下白拈賊，滿眼俱爲敗露贓。
頌古四十五首·其一〇
作者：釋慧遠
朝代：宋

參天白刃赤身挨，李順王均破草鞵。
德山智量過君子，活捉生擒立地埋。
頌古四十五首·其一一
作者：釋慧遠
朝代：宋

梵志有錢時，能肥又能白。
梵志無錢時，能瘦又能黑。
十字街頭立，被人喚作賊。
頌古四十五首·其一七
作者：釋慧遠
朝代：宋

案頭獲敕令行時，閫外全提殺活機。
回首華山孤頂望，巨靈神亦豎降旗。
頌古四十五首·其一三
作者：釋慧遠
朝代：宋

摶風展翅拏滄海，直取龍吞也大奇。
八臂那吒攔得住，和聲撲碎五須彌。
風前截斷，句後全提。
高出祖師三要印，不落雲門第一機。
噫！盧陂盧陂。
頌古四十五首·其一九
作者：釋慧遠
朝代：宋

不是風幡動，亦非仁者心。
自從胡亂後，淈𣸩到而今。
頌古四十五首·其一五
作者：釋慧遠
朝代：宋

去若丘山重，來如一羽輕。
去來無別路，傾蓋白頭新。
頌古四十五首·其一八
作者：釋慧遠
朝代：宋

率陀天上翻筋斗，酆畢羅都汩碖眠。
醉後歸來明月夜，笙歌引入畫堂前。
頌古四十五首·其一六
作者：釋慧遠
朝代：宋

唱拍相隨特地新，舞衣歌版不須呈。
雲間獨有簫韶曲，未肯流傳取次人。
頌古四十五首·其一四
作者：釋慧遠
朝代：宋

短帽輕衫宮樣窄，舞遍胡笳十八拍。
曲罷酒闌猶未歸，歸來月色和雲白。
頌古四十五首·其七
作者：釋慧遠
朝代：宋

時臨孤島畔，拭目望蓬萊。
空山無人處，水流花自開。
頌古四十五首·其三
作者：釋慧遠
朝代：宋

十萬衆前無出路，冬瓜印子印何人。
迦葉只因曾冷笑，至今陷在涅槃城。
頌古四十五首·其三〇
作者：釋慧遠
朝代：宋

等閑饒舌話金襴，便與當頭倒剎竿。
從此天倫轉無義，冷光猶自逼人寒。
頌古四十五首·其三一
作者：釋慧遠
朝代：宋

韶陽一擊最新奇，閙市門頭直面提。
倒嶽傾湫全正令，電光石火去難追。
頌古四十五首·其三七
作者：釋慧遠
朝代：宋

無位真人赤肉團，電機旋掣走珠盤。
金剛正眼泥彈子，烈燄光中側足看。
頌古四十五首·其三九
作者：釋慧遠
朝代：宋

因我得禮汝，乾坤粟粒許。
若要除三害，無過問周處。
頌古四十五首·其三二
作者：釋慧遠
朝代：宋

眼目高低鼻孔橫，淺深輕重不多爭。
蠓蝱蠆上挨肩入，鸑鷟牙根借路行。
便把長河攪酥酪，敢將粟柄作禾莖。
後山未是潛身處，出沒任佗烏兔更。
頌古四十五首·其三五
作者：釋慧遠
朝代：宋

趙州狗子無佛性，石牛不怕師子吼。
午夜雲騰浪接天，海門一陣狂風掃。
茫茫大地參玄人，眼裏無筋一世貧。
掣電機關何處討，頭角崢嶸出荒草。
頌古四十五首·其三八
作者：釋慧遠
朝代：宋

門外雨滴聲，家和萬事成。
歸來無一物，令人憶鏡清。
頌古四十五首·其三六
作者：釋慧遠
朝代：宋

更深夜靜好商量，携手相將入醉鄉。
姹女已歸霄漢去，獃郎何事守空房。
頌古四十五首·其三四
作者：釋慧遠
朝代：宋

饒君舌拄梵天，我也令行一半。
趙州頭戴草鞵，也是新繁轢鑽。
頌古四十五首·其九
作者：釋慧遠
朝代：宋

濃雲潑墨半遮山，碎雨跳珠亂入船。
卷地風來忽吹散，望湖樓下水如天。
頌古四十五首·其二
作者：釋慧遠
朝代：宋

毗藍園裏喪佳聲，分手徒勞布惡名。
果是一文偷不得，至今虛作不良人。
頌古四十五首·其二〇
作者：釋慧遠
朝代：宋

楚王城畔水東流，獨脚山魈趯氣毬。
貪看六么花十八，不知船子下揚州。
頌古四十五首·其二一
作者：釋慧遠
朝代：宋

神仙秘訣妙難傳，禿頂脩羅打左拳。
半夜歸來無覓處，忍饑高卧飯籮邊。
頌古四十五首·其二七
作者：釋慧遠
朝代：宋

兩陣交鋒笑似瞋，雙眉倒卓眼生筋。
谿山雲月誰爲侶，南北東西絕近隣。
頌古四十五首·其二三
作者：釋慧遠
朝代：宋

門裏有，門外有，不作嚴平犯牛斗。
師子嚬呻野犴鳴，抉出離婁眼裏筋。
伸一手，縮一手，重陽决定九月九。
相喚相呼獨自歸，赤骨貧窮露雙肘。
頌古四十五首·其二九
作者：釋慧遠
朝代：宋

塞破太虛空，關津更不通。
文殊與網明，自西還自東。
眉間拔劍頻相顧，女子瞿曇立下風。
頌古四十五首·其二二
作者：釋慧遠
朝代：宋

登壇道士羽衣輕，呪力雖窮法轉新。
拇指破開天地暗，蛇頭攧落鬼神驚。
頌古四十五首·其二五
作者：釋慧遠
朝代：宋

父嚴子逆事猶乖，宣德樓前問李差。
斷頭剖腹從輕斷，直待還魂合處埋。
頌古四十五首·其二八
作者：釋慧遠
朝代：宋

不問有言無言，說甚見影見鞭。
露柱口挂壁上，燈籠倒退三千。
頌古四十五首·其二六
作者：釋慧遠
朝代：宋

汲水佳人立曉風，青絲放盡轆轤空。
銀瓶觸破紅粧面，零落桃花滿井紅。
頌古四十五首·其二四
作者：釋慧遠
朝代：宋

膏肓未必兩邊尋，好是良醫雙下鍼。
死活不能全忌口，喪車背後念觀音。
頌古四十五首·其五
作者：釋慧遠
朝代：宋

纔拈折箭斷弦弓，隨手雙鵰落碧空。
打鼓看來君不見，萬年松在祝融峰。
頌古四十五首·其八
作者：釋慧遠
朝代：宋

咄咄瞎馿趁大隊，眨上眉毛佛不會。
白雲斷處是青山，行人更在青山外。
頌古四十五首·其六
作者：釋慧遠
朝代：宋

馬面馿腮無處雪，海竭山摧天地裂。
老古錐，太孤絕。
龜毛拂去眼中塵，兔角杖敲空裏月。
頌古四十五首·其四
作者：釋慧遠
朝代：宋

家常待客勸三杯，鴆酒不消喫一盞。
當時裂破夜叉頭，頂門突出醯羅眼。
頌古四十五首·其四〇
作者：釋慧遠
朝代：宋

神前撥帳問西來，直截當機指酒臺。
赤體袒肩頭面禮，禍從天降不生災。
頌古四十五首·其四一
作者：釋慧遠
朝代：宋

暑往寒來春復秋，夕陽西去水東流。
將軍戰馬今何在，野草閑花滿地愁。
頌古四十五首·其四二
作者：釋慧遠
朝代：宋

飄飄一雁落寒空，步步追空覓雁蹤。
蹋破草鞵跟已斷，巍然獨坐大雄峯。
題墨竹
作者：釋慧遠
朝代：宋

通乎筆端之有神，妙乎造化之有功。
戲蒼龍之引尾，背皓月而摇風。
疏影無聲亂寒墨，瘦枝有葉翻秋空。
香林遠和尚贊
作者：釋慧遠
朝代：宋

十八年參甚麽禪，雲門奧旨要人傳。
驀然合著大石調，斬新臘月火燒山。
鴻福普同塔
作者：釋慧遠
朝代：宋

海底紅塵起，山頭白浪飛。
若能如是會，永劫墮泥犁。
人至收書知得心座元安樂蒙惠數珠水晶者金重十二錢一收訖山偈奉贈
作者：釋慧開
朝代：宋

百八摩尼顆顆圓，遼天鼻孔一齊穿。
恒河砂數佛菩薩，每日呼來跳一圈。
佛母周氏贊
作者：釋慧開
朝代：宋

室女生兒真禍胎，叢林孰不起疑猜。
轉身術子能靈驗，再出頭來滿面埃。
佛頭圓相贊
作者：釋慧開
朝代：宋

生怕雲門打殺伊，韜光晦迹許多時。
而今再出頭來也，天上人間更有誰。
偈頌二首·其一
作者：釋慧開
朝代：宋

黄龍結制不尋常，只用閻羅斷命方。
生鐵一團紅嚥下，死中再活獲清涼。
偈頌二首·其二
作者：釋慧開
朝代：宋

欲把生蛇化活龍，先將毒藥灌喉嚨。
常教滿腹如針刺，拋向洪波大浪中。
偈頌八十七首·其一
作者：釋慧開
朝代：宋

父子不傳，百無一有。
狹路相逢，推門落臼。
偈頌八十七首·其一〇
作者：釋慧開
朝代：宋

稽首老瞿曇，擔頭入閙藍。
炷香三拜了，天上與人間。
偈頌八十七首·其一一
作者：釋慧開
朝代：宋

靈從何來，聖從何起。
五通六通，不是不是。
今日天寧，如何指示，齊之以禮。
偈頌八十七首·其一七
作者：釋慧開
朝代：宋

地黑天昏見得親，肯隨光影弄精魂。
老僧拳下死中活，佛與衆生一口吞。
偈頌八十七首·其一九
作者：釋慧開
朝代：宋

一鏃破三關，坐斷江西路。
佛祖到頭俱罔措，至竟全憑這一步。
偈頌八十七首·其一二
作者：釋慧開
朝代：宋

閙市紅塵，入廛垂手。
纔涉思惟，劈脊便摟。
偈頌八十七首·其一五
作者：釋慧開
朝代：宋

眼如鼻孔口如槌，業識忙忙喚不回。
南浦西山耕未遍，披毛戴角又重來。
偈頌八十七首·其一八
作者：釋慧開
朝代：宋

休分廛市與山間，靜閙閑忙著眼看。
靜閙二途俱泯絕，如珠轆轆走金盤。
偈頌八十七首·其一六
作者：釋慧開
朝代：宋

靈山話月，曹溪指月，寒山比月。
從上佛祖，納盡敗闕。
偈頌八十七首·其一四
作者：釋慧開
朝代：宋

平沈大地，高出虛空。
釋迦彌勒，齊立下風。
偈頌八十七首·其七
作者：釋慧開
朝代：宋

樹凋葉落，體露金風。
更問如何，眼瞎耳聾。
偈頌八十七首·其七〇
作者：釋慧開
朝代：宋

燕國當年植福田，身如水月印三千。
渠無生死歸何處，春早梅華放曉烟。
偈頌八十七首·其七一
作者：釋慧開
朝代：宋

是聖是凡，過這邊立。
擬議不來，青天霹靂。
偈頌八十七首·其七七
作者：釋慧開
朝代：宋

天陰性地昏，日出心光耀。
拄杖笑呵呵，禪牀也𨁝跳。
管甚歲餘閏，一任月大小。
淈𣸩幾春秋，用處非常峭。
可憐五十三知識，未曾夢見頂門竅。
偈頌八十七首·其七三
作者：釋慧開
朝代：宋

遇家裏人，說家裏事。
一句無私，龍翔鳳翥。
偈頌八十七首·其七二
作者：釋慧開
朝代：宋

摧邪顯正，一印印定。
盡大地人，諦聽諦聽。
偈頌八十七首·其七五
作者：釋慧開
朝代：宋

銅沙鑼裏滿盛油，故國山河在眼頭。
試向鳳凰臺上望，長江無日不東流。
偈頌八十七首·其七八
作者：釋慧開
朝代：宋

靈山大法王，末運希所遇。
聲名遍天下，乾坤恣獨步。
草鞋掛龍牀，三宣渾不顧。
凌滅曹源生，訓徒參活句。
宗門箇樣師，熟不生戀慕。
天庭重降勅黄來，凌霄峰頂施甘露。
偈頌八十七首·其七六
作者：釋慧開
朝代：宋

老來無日不思閑，深隠西湖第一山。
無奈退菴賢制置，遠移公帖入松關。
偈頌八十七首·其七四
作者：釋慧開
朝代：宋

諸方浩浩，舉古明今。
送人上樹，不是好心。
偈頌八十七首·其三
作者：釋慧開
朝代：宋

山圍仙壠，水遶佳城。
言中有響，句下分明。
偈頌八十七首·其三一
作者：釋慧開
朝代：宋

參禪莫滯靜工夫，閙處相逢在半途。
靜閙兩關俱不涉，趙州東壁掛葫蘆。
偈頌八十七首·其三七
作者：釋慧開
朝代：宋

參禪要真實，直造無疑地。
聞非未必非，說是未必是。
黄龍設三關，曹洞列五位。
坐斷主人公，且不落第二。
偈頌八十七首·其三九
作者：釋慧開
朝代：宋

烈焰亙天，洪濤輥底。
眨上眉毛，劍去久矣。
偈頌八十七首·其三二
作者：釋慧開
朝代：宋

目前無法，意在目前。
目前薦得，正好喫拳。
偈頌八十七首·其三五
作者：釋慧開
朝代：宋

儂家沒興眼無筋，錯中南方蠱毒深。
一掬肝腸俱裂破，年年此日痛傷心。
偈頌八十七首·其三八
作者：釋慧開
朝代：宋

循規守短，無繩自縛。
縱橫無礙，外道魔軍。
存心澄寂，默照邪禪。
恣意忘緣，解脫深坑。
惺惺不昧，带鎖擔枷。
思善思惡，地獄天堂。
佛見法見，二鐵圍山。
念起即覺，弄精魂漢。
兀然習定，鬼家活計。
進則迷理，退則乖宗。
不進不退，有氣死人。
偈頌八十七首·其三六
作者：釋慧開
朝代：宋

瞿曇遺下葛藤窠，翻覆看來脫處多。
不是兒孫重檢點，古今爭得絕誵訛。
偈頌八十七首·其三四
作者：釋慧開
朝代：宋

兜率未離塵滿面，王宮纔降垢通身。
兒孫縱有滄浪水，洗到馿年也不清。
偈頌八十七首·其二
作者：釋慧開
朝代：宋

禮拜即是，不禮即是。
黄面瞿曇，在我脚底。
偈頌八十七首·其二一
作者：釋慧開
朝代：宋

狀元筆下鼓風雷，未放游鱗久曝腮。
激起硯池些子水，洗光幕阜翠崔嵬。
偈頌八十七首·其二七
作者：釋慧開
朝代：宋

日月循環成底事，衲僧切忌眼麻迷。
直饒透徹威音外，也落儂家第二機。
急薦取，莫遲疑。
坐看東君行正令，大鵬一舉到天池。
偈頌八十七首·其二三
作者：釋慧開
朝代：宋

釋迦頂𩕳一機，達磨單傳一著。
崇恩不惜眉毛，只作一句道却。
偈頌八十七首·其二二
作者：釋慧開
朝代：宋

遇緣即宗雲從龍，隨處作主風從虎，大地撮來無寸土。
倒嶽傾湫，興雲致雨。
偈頌八十七首·其二五
作者：釋慧開
朝代：宋

湘南潭北影團團，面面簷楹風雨寒。
突出虛空無縫罅，從教千古與人看。
偈頌八十七首·其二八
作者：釋慧開
朝代：宋

獨弄單提向上機，機前薦得早遲疑。
相逢覿面憑誰委，父子雖親各不知。
偈頌八十七首·其五
作者：釋慧開
朝代：宋

昔年曾向山中去，千手大悲攔不住。
今朝又向山中來，優曇華向半天開。
偈頌八十七首·其五〇
作者：釋慧開
朝代：宋

不是護身符，亦非斷貫索。
直饒鼻孔遼天，也被這箇穿却。
無門老漢還免得麽，却請維那下箇注脚。
偈頌八十七首·其五七
作者：釋慧開
朝代：宋

歸來一月餘日，內外人事已畢。
恣意飽飯噇眠，說甚金圈栗棘。
分明告報諸禪，直下便須委悉。
更若擬議躊躇，照顧腦門霹靂。
偈頌八十七首·其五三
作者：釋慧開
朝代：宋

掣斷繩頭欲自由，那知定業未容休。
再償拽杷拖犁債，鼓得西江水逆流。
偈頌八十七首·其五九
作者：釋慧開
朝代：宋

石跟常有千年潤，海眼曾無一日乾。
天下蒼生待霖雨，不知龍向此間蟠。
霹靂一聲頭角露，傾湫倒嶽鼓波瀾。
偈頌八十七首·其五五
作者：釋慧開
朝代：宋

黄龍結制沒規繩，超過諸方半月程。
莫怪七顛并八倒，大家日午打三更。
偈頌八十七首·其五八
作者：釋慧開
朝代：宋

六月炎炎如火聚，寂然不動於中住。
炎炎火聚却清凉，清凉却是炎炎處。
等閑坐斷兩頭關，撞牆撞壁通霄路。
偈頌八十七首·其五六
作者：釋慧開
朝代：宋

薰風自南來，殿閣生微凉。
百年渾似醉，三萬六千場。
休擬議，莫思量。
錦鱗一躍化龍去，無限癡人戽夜塘。
偈頌八十七首·其五四
作者：釋慧開
朝代：宋

八兩還他是半斤，陳年桃核舊時仁。
大家出手共提掇，行看叢林氣象新。
偈頌八十七首·其八
作者：釋慧開
朝代：宋

靜中消息閙中觀，閙中消息靜中看。
靜閙掀翻行正令，倚天長劍逼人寒。
偈頌八十七首·其八〇
作者：釋慧開
朝代：宋

三教聖人，同歸一理。
理長則行，理短則止。
虛空無心，牆壁有耳。
不涉言詮，單提直指。
口縫纔開，不是不是。
偈頌八十七首·其八一
作者：釋慧開
朝代：宋

山前麥熟已如雲，覿面當機爲指陳。
驀地一番梅雨過，青山洗出畫圖新。
偈頌八十七首·其八三
作者：釋慧開
朝代：宋

出洞昂頭角，回山露尾巴。
恩承饒舌力，累我受波查。
偈頌八十七首·其八五
作者：釋慧開
朝代：宋

名高不用鎸頑石，路上行人口是碑。
大宋正傳天子令，直教諸國豎降旗。
偈頌八十七首·其八六
作者：釋慧開
朝代：宋

普賢行願等三千，正是清明首夏天。
要見大人真境界，月明常照御樓前。
偈頌八十七首·其八四
作者：釋慧開
朝代：宋

針芥相投，體用俱全。
衲僧門下，十萬八千。
偈頌八十七首·其六
作者：釋慧開
朝代：宋

茅菴草舍住山深，無奈檀那錯訪尋。
了却先師未了底，惡聲從此滿叢林。
偈頌八十七首·其六〇
作者：釋慧開
朝代：宋

圖列千山開畫嶂，带圍一水遶蓬瀛。
脚頭未舉已先入，不用門前彈指聲。
偈頌八十七首·其六七
作者：釋慧開
朝代：宋

咄這乾屎橛，生來太妖孽。
堪笑老雲門，一棒打不殺。
偈頌八十七首·其六三
作者：釋慧開
朝代：宋

信脚行去絕埃塵，信手拈來用得親。
信口道出驚天地，信心悟入獨超羣。
偈頌八十七首·其六九
作者：釋慧開
朝代：宋

開爐半月，火種全無。
冷灰豆爆，驚動江湖。
偈頌八十七首·其六二
作者：釋慧開
朝代：宋

布袋頭開今日始，滿目江山秋色裏。
驀然踏斷草鞋跟，元來却是自家底。
偈頌八十七首·其六五
作者：釋慧開
朝代：宋

昨日去年去，今朝今歲來。
去年去不去，今歲來不來。
偈頌八十七首·其六八
作者：釋慧開
朝代：宋

衲僧今日路頭通，拄杖生雲興已濃。
要探江湖深與淺，前途更有妙高峰。
偈頌八十七首·其四
作者：釋慧開
朝代：宋

一著高一著，一步闊一步。
撥轉上頭關，乾坤全體露。
偈頌八十七首·其四〇
作者：釋慧開
朝代：宋

春山疊亂青，春水漾虛碧。
春光漏泄盡，誰識春消息。
多年枯木再抽枝，撼動春風生八極。
偈頌八十七首·其四七
作者：釋慧開
朝代：宋

無門爲法門，三關何用立。
熟處既難忘，又從這裏入。
偈頌八十七首·其四三
作者：釋慧開
朝代：宋

春山疊亂青，春水漾虛碧。
寥寥天地間，滿眼皆相識。
偈頌八十七首·其四九
作者：釋慧開
朝代：宋

熱喝粗拳，佛來也打。
臨濟德山，一時擒下。
偈頌八十七首·其四五
作者：釋慧開
朝代：宋

今朝三月初十，擊鼓禪徒畢集。
欲知時節因緣，雨落階頭便濕。
會即各自歸堂，不會何勞久立。
偈頌八十七首·其四八
作者：釋慧開
朝代：宋

靈山一會，泥團土塊。
問訊燒香，和贓捉敗。
偈頌八十七首·其四六
作者：釋慧開
朝代：宋

翠巖絕嶮巇，元不涉階梯。
去來無窒礙，彼此更何疑。
珍重洪源湖海衆，箇中不隔一毫釐。
偈頌八十七首·其四四
作者：釋慧開
朝代：宋

三月清明節禁烟，桃華带雨倍鮮妍。
皆言當日靈雲悟，笑破禪和口半邊。
六年舉無字一日聞齋鼓有省
作者：釋慧開
朝代：宋

青天白日一聲雷，大地羣生眼豁開。
萬象森羅齊稽首，須彌𨁝跳舞三臺。
又道裝相贊
作者：釋慧開
朝代：宋

靈山付囑人，示現威稜身。
在欲而無欲，居塵不染塵。
等閑伸出擎天手，撥轉如來正法輪。
吳尚書尊堂死以偈問用韻以復
作者：釋慧開
朝代：宋

身分水月遍三千，月落何曾離得天。
此是夫人行履處，摩耶相對共談禪。
圓覺會
作者：釋慧開
朝代：宋

十二獃郎欲決疑，瞿曇嚼飯餵嬰兒。
若教知有衲僧事，終不人前鼓口皮。
圓通大士贊
作者：釋慧開
朝代：宋

足蹈雙蓮灑楊柳，面目端嚴世希有。
梵音妙音海潮音，祇這而今誰動口。
在南高峰石室中出定作
作者：釋慧開
朝代：宋

靜處乾坤窄，閑居日月忙。
虛空即妙體，獨露法中王。
執劍呂洞賓贊
作者：釋慧開
朝代：宋

露刃單提，行殺活令。
斬貪嗔癡，羣魔乞命。
夫是之謂，純陽真人。
激濁揚清，摧邪顯正。
大滿禪師贊
作者：釋慧開
朝代：宋

再出頭來滿面塵，那堪鼓舌與摇唇。
松枯石爛憑誰委，累及癡獃蹈碓人。
大祖禪師贊
作者：釋慧開
朝代：宋

三拜起來依位立，普天匝地黑漫漫。
可憐隻臂空輪却，千古令人作笑端。
大醫禪師贊
作者：釋慧開
朝代：宋

堅辭鳳闕紫泥詔，玷辱宗風箇古錐。
坐斷雙峰無寸草，愛松留得礙人枝。
大鑑禪師贊
作者：釋慧開
朝代：宋

菩提無樹鏡非臺，臭口分明鬼擘開。
幸是賣柴無事獠，剛然惹得一身災。
天台四睡贊
作者：釋慧開
朝代：宋

既是伏爪藏牙，不用三頭六臂。
只圖夢裡惺惺，任疑大蟲瞌睡。
孟少保戎裝相贊
作者：釋慧開
朝代：宋

英雄盖世上將軍，洞寇聞風喪膽魂。
寸刃不施機莫測，看渠談笑定乾坤。
孟少保繪師握拳缺指相請贊
作者：釋慧開
朝代：宋

爲人手段十分粗，拳下搜尋一箇無。
咄這村僧難湊泊，釋迦彌勒是他奴。
對月了殘經贊
作者：釋慧開
朝代：宋

始見些兒光影，要了末後一段。
若是無門拳頭，不打這般鈍漢。
帳子
作者：釋慧開
朝代：宋

纔得當陽一線通，全彰大用顯家風。
直饒鼻孔遼天漢，未免從頭被罩籠。
徒弟普顯請贊
作者：釋慧開
朝代：宋

形如枯木倚巖隈，不擬天庭降蟄雷。
忽遇東君行正令，曇華獨顯一枝開。
懶牛
作者：釋慧開
朝代：宋

不經南陌與西阡，犁杷年來怕上肩。
棄却欄中肥嫩草，綠楊堤畔飽風烟。
持珠坐石贊
作者：釋慧開
朝代：宋

手輪摩尼珠，身坐盤陀石。
普請大地人，念彼觀音力。
捨鞋
作者：釋慧開
朝代：宋

驗盡脚跟長與短，箇中寬窄已先知。
自從蹈著這些子，左右逢原顯大機。
接待
作者：釋慧開
朝代：宋

洋銅汁羹，熱鐵丸飯。
滴粒纔沾，通身腐爛。
播大唐辭世偈云
作者：釋慧開
朝代：宋

書偈畢跏趺而逝都知王太尉隨即敷。
政黄牛贊
作者：釋慧開
朝代：宋

資福從來不識羞，橘皮熟炙逞風流。
倚筇懶赴賢侯命，又却騎牛更覓牛。
施湯
作者：釋慧開
朝代：宋

不是甘草大黄，亦非苦參半夏。
莫教一滴沾唇，直得通身汗下。
日本覺心禪人遠來炷香請益求詩迅筆贈之
作者：釋慧開
朝代：宋

心即是佛佛即心，心佛元同亙古今。
覺悟古今心是佛，不須向外別追尋。
朝陽穿破衲贊
作者：釋慧開
朝代：宋

冷時急用之物，趁暖著些針線。
忽然臘月到來，免致脚忙手亂。
枕頭
作者：釋慧開
朝代：宋

輪回根本，莫著相好。
鐵脊梁漢，因他放倒。
浄髮
作者：釋慧開
朝代：宋

鋒鋩未露鬼神號，能剗羣牛頂𩕳毛。
四海聱頭俱按下，豈容存著一纖毫。
無量壽佛贊
作者：釋慧開
朝代：宋

乾屎橛兮麻三斤，當陽拈出少知音。
時人不識自家佛，却向丹青畫處尋。
無際
作者：釋慧開
朝代：宋

祖翁田地沒憑據，爭許時人取次量。
但見寥寥成一片，不知何處是封疆。
牙藥
作者：釋慧開
朝代：宋

點著些兒，妙不可述。
纔開臭口，驗得骨出。
牧菴簡菴師三人共軸贊
作者：釋慧開
朝代：宋

謾說降龍伏虎，徒誇對御談禪。
莫怪無門擔板，佛來也喫粗拳。
白雲法師贊
作者：釋慧開
朝代：宋

偉哉大法師，逢難轉堅牢。
不因登絕頂，爭見白雲高。
石牛
作者：釋慧開
朝代：宋

須彌爲骨露纖軀，頭角崢嶸塞太虛。
大地耕翻無寸土，牧童鞭索豈能拘。
禪宗無門關總頌
作者：釋慧開
朝代：宋

大道無門，千差有路。
透得此關，乾坤獨步。
維摩居士贊
作者：釋慧開
朝代：宋

毗耶病虎實難親，觸著渠儂便喪身。
非但文殊遭毒口，吞盡靈山一會人。
總軸羅漢
作者：釋慧開
朝代：宋

洞寇都盧十八頭，千妖百怪逞風流。
人間天上稱尊漢，總被無門一握收。
薦蓆
作者：釋慧開
朝代：宋

亂草窠中，打成一片。
坐卧寂然，真機頓現。
裁縫
作者：釋慧開
朝代：宋

剪斷萬絲頭，工夫已成片。
針劄不入處，爲渠通一線。
誌公和尚贊
作者：釋慧開
朝代：宋

杖頭絡索閑家具，應讖三朝經幾秋。
生向鷹窠來處異，面皮擘破十三頭。
㘞，因渠達磨枝條布，惱亂春風卒未休。
請行新橋
作者：釋慧開
朝代：宋

雲根架就笑談中，凡聖如今一路通。
箇箇脚跟親蹈著，人人足下起清風。
不似天台滑石，半巇半嶮。
勝如趙州略彴，度馬度馿。
雖然欲行千里，要知一步爲初。
從茲不用頻題柱，來往都乘駟馬車。
謝佛眼師號
作者：釋慧開
朝代：宋

皇恩頒自九重城，雨露纔霑草木榮。
佛祖門庭增瑞氣，四海歡呼萬歲聲。
忠心護國成勳業，君父開臣佛眼睛。
壽山福海恩難報，永日寥寥賀太平。
謝宣賜金襴
作者：釋慧開
朝代：宋

不是鷄足流傳，亦非黄梅分付。
九重天上降來，千載臣僧一遇。
中興佛祖宗風，羣魔悉皆驚怖。
祝延聖壽無疆，志願皇圖永固。
賀吳丞相生日
作者：釋慧開
朝代：宋

大地春回是誕辰，松篁難改四時青。
壽星不老福無盡，常在中天伴月明。
趙資政號節齋
作者：釋慧開
朝代：宋

著鞭占得地頭寬，高節心空立處端。
多向渭川烟外望，這邊風月少人看。
辭世偈
作者：釋慧開
朝代：宋

虛空不生，虛空不滅。
證得虛空，虛空不別。
退步
作者：釋慧開
朝代：宋

未曾移定時，前脚讓後脚。
只這一步子，誰人蹈得著。
達磨大師贊
作者：釋慧開
朝代：宋

賊身未露罪全彰，攪得西乾沸似湯。
項上鐵枷無計脫，却來東土强攤贓。
達磨莖蘆贊
作者：釋慧開
朝代：宋

脚下莖蘆，到岸也未。
隨流入流，浮逼逼地。
郁山主贊
作者：釋慧開
朝代：宋

百尺竿頭話最親，一交橋斷絕纖塵。
死中得活珠離蚌，甘作馿前馬後人。
醫眼
作者：釋慧開
朝代：宋

開黑暗門，通向上竅。
內外障除，神光獨耀。
針筒
作者：釋慧開
朝代：宋

函蓋乾坤氣量周，銅睛鐵眼一齊取。
幾多利腦尖鋒者，到此如何敢出頭。
鏡智禪師贊
作者：釋慧開
朝代：宋

彌天罪犯無門懺，紅爛通身世莫醫。
已是四稜俱塌地，儘教後代亂針錐。
鐵壁
作者：釋慧開
朝代：宋

巍然一座黑金城，縫罅全無及戶扃。
堪笑英雄難進步，聖凡到此絕途程。
頌古四十八首·其一
作者：釋慧開
朝代：宋

狗子佛性，全提正令。
纔涉有無，喪身失命。
頌古四十八首·其一〇
作者：釋慧開
朝代：宋

貧似范丹，氣如項羽。
活計雖無，敢與鬭富。
頌古四十八首·其一一
作者：釋慧開
朝代：宋

眼流星，機掣電。
殺人刀，活人劍。
頌古四十八首·其一七
作者：釋慧開
朝代：宋

鐵枷無孔要人擔，累及兒孫不等閑。
欲得撐門并拄戶，更須赤脚上刀山。
頌古四十八首·其一三
作者：釋慧開
朝代：宋

識得最初句，便會末後句。
末後與最初，不是者一句。
頌古四十八首·其一九
作者：釋慧開
朝代：宋

春有百花秋有月，夏有凉風冬有雪。
若無閑事挂心頭，便是人間好時節。
頌古四十八首·其一二
作者：釋慧開
朝代：宋

學道之人不識真，只爲從前認識神。
無量劫來生死本，癡人喚作本來人。
頌古四十八首·其一五
作者：釋慧開
朝代：宋

獅子教兒迷子訣，擬前跳躑早翻身。
無端再敘當頭著，前箭猶輕後箭深。
頌古四十八首·其一八
作者：釋慧開
朝代：宋

突出麻三斤，言親意更親。
來說是非者，便是是非人。
頌古四十八首·其一六
作者：釋慧開
朝代：宋

會則事同一家，不會萬別千差。
不會事同一家，會則萬別千差。
頌古四十八首·其一四
作者：釋慧開
朝代：宋

趙州若在，倒行此令。
奪却刀子，南泉乞命。
頌古四十八首·其七
作者：釋慧開
朝代：宋

只爲分明極，翻令所得遲。
早知燈是火，飯熟已多時。
頌古四十八首·其三
作者：釋慧開
朝代：宋

俱胝鈍置老天龍，利刃單提勘小童。
巨靈擡手無多子，分破華山千萬重。
頌古四十八首·其三〇
作者：釋慧開
朝代：宋

青天白日，切忌尋覓。
更問如何，抱贓叫屈。
頌古四十八首·其三一
作者：釋慧開
朝代：宋

問既一般，答亦相似。
飯裏有砂，泥中有刺。
頌古四十八首·其三七
作者：釋慧開
朝代：宋

言無展事，語不投機。
承言者喪，滯句者迷。
頌古四十八首·其三三
作者：釋慧開
朝代：宋

路逢劍客須呈，不遇詩人莫獻。
逢人且說三分，未可全施一片。
頌古四十八首·其三九
作者：釋慧開
朝代：宋

急流垂釣，貪餌者著。
口縫纔開，性命喪却。
頌古四十八首·其三二
作者：釋慧開
朝代：宋

劍刃上行，冰稜上走。
不涉階梯，懸崖撒手。
頌古四十八首·其三五
作者：釋慧開
朝代：宋

雲月是同，溪山各異。
萬福萬福，是一是二。
頌古四十八首·其三八
作者：釋慧開
朝代：宋

過去墮坑塹，回來却被壞。
者些尾巴子，直是甚奇怪。
頌古四十八首·其三六
作者：釋慧開
朝代：宋

路逢達道人，不將語默對。
攔腮劈面拳，直下會便會。
頌古四十八首·其三四
作者：釋慧開
朝代：宋

天晴日頭出，雨下地上濕。
盡情都說了，只恐信不及。
頌古四十八首·其二
作者：釋慧開
朝代：宋

不落不昧，兩采一賽。
不昧不落，千錯萬錯。
頌古四十八首·其二〇
作者：釋慧開
朝代：宋

擡脚踏翻香水海，低頭俯視四禪天。
一箇渾身無處著，請續一句。
頌古四十八首·其二一
作者：釋慧開
朝代：宋

閃電光，擊石火。
眨得眼，已蹉過。
頌古四十八首·其二三
作者：釋慧開
朝代：宋

描不成兮畫不就，贊不及兮休生受。
本來面目沒處藏，世界壞時渠不朽。
頌古四十八首·其二九
作者：釋慧開
朝代：宋

風幡心動，一狀領過。
只知開口，不覺話墮。
頌古四十八首·其二二
作者：釋慧開
朝代：宋

問處何如答處親，幾人於此眼生筋。
兄呼弟應揚家醜，不屬陰陽別是春。
頌古四十八首·其二五
作者：釋慧開
朝代：宋

白日青天，夢中說夢。
捏怪捏怪，誑謼一衆。
頌古四十八首·其二八
作者：釋慧開
朝代：宋

聞名不如見面，見面不如聞名。
雖然救得鼻孔，爭奈瞎却眼睛。
頌古四十八首·其二六
作者：釋慧開
朝代：宋

卷起明明徹太空，太空猶未合吾宗。
爭似從空都放下，綿綿密密不通風。
頌古四十八首·其二四
作者：釋慧開
朝代：宋

不露風骨句，未語先分付。
進步口喃喃，知君大罔措。
頌古四十八首·其五
作者：釋慧開
朝代：宋

香嚴真杜撰，惡毒無盡限。
啞却衲僧口，通身迸鬼眼。
頌古四十八首·其八
作者：釋慧開
朝代：宋

機輪轉處，達者猶迷。
四維上下，南北東西。
頌古四十八首·其六
作者：釋慧開
朝代：宋

拈起花來，尾巴已露。
迦葉破顔，人天罔措。
頌古四十八首·其四
作者：釋慧開
朝代：宋

癡人面前，不可說夢。
胡子無鬚，惺惺添懵。
頌古四十八首·其四〇
作者：釋慧開
朝代：宋

颺下笊籬并木杓，當陽一突絕周遮。
百丈重關攔不住，脚尖趯出佛如麻。
頌古四十八首·其四一
作者：釋慧開
朝代：宋

西來直指，事因囑起。
撓聒叢林，元來是你。
頌古四十八首·其四七
作者：釋慧開
朝代：宋

一念普觀無量劫，無量劫事即如今。
如今覷破箇一念，覷破如今覷底人。
頌古四十八首·其四三
作者：釋慧開
朝代：宋

拈起竹篦，行殺活令。
背觸交馳，佛祖乞命。
頌古四十八首·其四二
作者：釋慧開
朝代：宋

出得出不得，渠儂得自由。
神頭并鬼面，敗闕當風流。
頌古四十八首·其四五
作者：釋慧開
朝代：宋

他弓莫挽，他馬莫騎。
他非莫辨，他事莫知。
頌古四十八首·其四八
作者：釋慧開
朝代：宋

未舉步時先已到，未動舌時先說了。
直饒著著在機先，更須知有向上竅。
頌古四十八首·其四六
作者：釋慧開
朝代：宋

瞎却頂門眼，錯認定盤星。
拚身能捨命，一盲引衆盲。
頌古四十八首·其四四
作者：釋慧開
朝代：宋

諸方深與淺，都在掌握中。
撐天并拄地，隨處振宗風。
頭袖
作者：釋慧開
朝代：宋

四海英靈俱奪下，銅頭鐵額總兜來。
莫怪無門施毒手，揭翻腦蓋頂門開。
題壁間水波觀音
作者：釋慧開
朝代：宋

曹源正派喜流傳，涓滴渾無浪拍天。
任是大悲千手眼，探渠深淺待馿年。
題黄龍中途眠松
作者：釋慧開
朝代：宋

當途偃蹇卧霜枝，彷彿黄龍出洞時。
不是渠儂誇勁節，看他來者放頭低。
颂古四十八首·其九
作者：釋慧開
朝代：宋
体裁：偈颂

了身何似了心休，了得心兮身不愁。若也身心俱了了，神仙何必更封侯。
餛飩
作者：釋慧開
朝代：宋

寬著肚皮急叉手，鑊湯裡面翻筋斗。
渾身糜爛轉馨香，那箇禪和不開口。
騎虎豐干贊
作者：釋慧開
朝代：宋

忙忙業識老豐干，鼓舌摇唇總自瞞。
縱踞虎頭取虎尾，衲僧門下管窺斑。
黄龍三關·其一
作者：釋慧開
朝代：宋

我手何似佛手，摸得枕頭背後。
不覺大笑呵呵，元來通身是手。
黄龍三關·其三
作者：釋慧開
朝代：宋

人人有箇生緣，各各透徹機先。
那吒析骨還父，五祖豈藉爺緣。
黄龍三關·其二
作者：釋慧開
朝代：宋

我脚何似馿脚，未舉步時踏著。
一任四海橫行，倒跨楊岐三脚。
黄龍三關·其四
作者：釋慧開
朝代：宋

佛手馿脚生緣，非佛非道非禪。
莫怪無門關險，結盡衲子深冤。
答僧
作者：釋慶璁
朝代：宋

東山西嶺青，雨下却天晴。
更問箇中意，鵓鳩生鷂鷹。
句·其一
作者：釋慶老
朝代：宋

交情老去淡如水，病骨秋來瘦似松。
句·其二
作者：釋慶老
朝代：宋

共看栖樹鴉。
遺偈
作者：釋慶閑
朝代：宋

露質浮世，奄質浮滅。
五十三歲，六七八月。
南嶽天台，松風澗雪。
珍重知音，紅爐優鉢。
偈
作者：釋應圓
朝代：宋

寒氣將殘春日到，無索泥牛皆𨁝跳。
筑著崑崙鼻孔頭，觸倒須彌成糞掃。
牧童兒，鞭棄了。
懶吹無孔笛，拍手呵呵笑。
歸來兮歸去來，煙霞深處和衣倒。
偈
作者：釋應端
朝代：宋

六合傾翻劈面來，暫披麻縷混塵埃。
因風吹火渾閑事，引得遊人不肯回。
壞不壞，隨不隨，徒將聞見强針錐。
太湖三萬六千頃，月在波心說向誰。
原居早秋
作者：釋懷古
朝代：宋

秋生深徑裏，老病眼慵開。
戶外行人絕，林閑朔吹回。
亂蛩鳴古塹，殘日照荒臺。
唯有他山約，相親入望來。
句
作者：釋懷古
朝代：宋

霧開離草迥，風逆到花遲。
存目
作者：釋懷古
朝代：宋

詩題：居天柱山首句：四野豁家庭。
寺居寄簡長
作者：釋懷古
朝代：宋

雪苑東山寺，山深少往還。
紅塵無夢想，白日自安閑。
杖履苔花上，香燈樹影閑。
何須更飛錫，歸隱沃洲山。
灞陵秋居酬友人見寄
作者：釋懷古
朝代：宋

灞陵秋負期，獨客自懷悲。
遠水去無極，離人來幾時。
暝煙沈古道，寒日墮喬枝。
寄信遙天外，殷勤說白髭。
爛柯山二首·其一
作者：釋懷古
朝代：宋

仙家輕歲月，浮世重光陰。
白髪有先後，青山無古今。
局終柯已爛，塵散海尤深。
若覓長生路，煙霞無處尋。
爛柯山二首·其二
作者：釋懷古
朝代：宋

王質爛柯事，傳聞不在疑。
百年容易客，一局等閑棋。
此著有誰見，無言祇自知。
石橋南畔路，依舊日斜暉。
聞蛩
作者：釋懷古
朝代：宋

幽蟲侵暮急，斷續苦相親。
夜魄沈荒壘，寒聲出壤鄰。
霜清空思切，秋永幾愁新。
徒感流年鬢，莖莖暗結銀。
草
作者：釋懷古
朝代：宋

漠漠更離離，閑吟笑復悲。
六朝爭戰處，千載寂寥時。
陣闊圍空壘，叢疏露斷碑。
不堪殘照外，牧笛隔煙吹。
贈萬胡主簿
作者：釋懷古
朝代：宋

廉可繼懸魚，官清術有餘。
民田侵廢苑，公署似閑居。
草長通囹圄，花飛落簿書。
見君松操直，經考只如初。
送田錫下第歸寧
作者：釋懷古
朝代：宋

念別孤親久，無成萬里歸。
算程芳草盡，去國故人稀。
棧閣浮空險，刀州入望微。
前期有公薦，莫愧老萊衣。
矢惠洪問住山·其一
作者：釋懷志
朝代：宋

萬機俱罷付癡憨，蹤迹常容野鹿參。
不脫麻衣拳作枕，幾生夢在綠蘿庵。
矢惠洪問住山·其二
作者：釋懷志
朝代：宋

山中住，獨掩柴門無別趣，三個柴頭品字煨，不用援毫文彩露。
廬山白蓮社
作者：釋懷悟
朝代：宋

晉室陵遲帝紀侵，羣英晦跡匡山陰。
樓煩大士麾麈尾，十七高賢爭扣几。
才高孰謂文中龍，返使伊人思謝公。
烟飛露滴玉池空，雪蓮蘸影摇秋風。
與榮西
作者：釋懷敞
朝代：宋

不露鋒芒意已彰，揚眉早墮識情鄉。
著衣喫飯自成現，打瓦鑽龜空著忙。
若信師姑元女子，無疑日本即南唐。
一天月色澄江上，底意分明不覆藏。
上仁宗皇帝乞還山偈
作者：釋懷璉
朝代：宋

千簇雲山萬壑流，閑身歸老此峰頭。
殷勤願祝如天壽，一炷清香滿石樓。
句
作者：釋懷璉
朝代：宋

堯仁況是如天闊，乞與孤雲自在飛。
白雲謠送明教嵩禪師歸山
作者：釋懷璉
朝代：宋

白雲人間來，不雜飛埃色。
遥爍太陽輝，萬態情何極。
嗟嗟輕肥子，見擬垂天翼。
圖南誠有機，去當六月息。
寧知絪縕采，無心任吾適。
天宇一何遼，舒卷非留迹。
萬春院·其一
作者：釋懷璉
朝代：宋

晚憑又閣望西東，細雨微烟澹碧空。
造物使誰勻畫手，山川平遠有無中。
萬春院·其二
作者：釋懷璉
朝代：宋

午齋香飯本盂耕，坐向孤庵思愈清。
下目平原千萬里，稻花風自掌中生。
頌
作者：釋懷璉
朝代：宋

六載皇都唱祖機，兩曾金殿奉天威。
青山隱去欣何得，滿篋惟將御頌歸。
偈
作者：釋懷祥
朝代：宋

南山高，北山低，日出東方夜落西。
白牛上樹覓不得，烏雞入水大家知。
圓通白衣閣
作者：釋懷賢
朝代：宋

白衣閣外繞珠欄，人在琉璃菡萏間。
誰把此花爲刻漏，修行不放一時閒。
別師
作者：釋成明
朝代：宋

劫火燒成烈焰城，煎熬無計拯衆生。
請師少念清凉境，此是西天第一程。
頌
作者：釋戒修
朝代：宋

兩輪舉處烟塵起，電急星馳擬何止。
目前不礙往來機，正令全施無表裏。
丈夫意氣自衝天，我是我兮你是你。
偈
作者：釋戒香
朝代：宋

孟冬改旦曉天寒，葉落歸根露遠山。
不是見聞生滅法，當頭莫作見聞看。
中秋不見月偈
作者：釋持
朝代：宋

悟心容易息心難，息得心源到處閑。
斗轉星移天欲曉，白雲依舊覆青山。
偈
作者：釋持
朝代：宋

休將碧落中秋節，來並曹溪無相月。
冷淡無關玉兔光，虛明直透銀蟾穴。
圓不圓，缺不缺，一道靈光無間歇。
照人何處不分明，直下承當眼添屑。
本無生，亦無滅，只有休心最親切。
採石江頭弄影時，謫仙到此空顛蹶。
嘲妙普偈
作者：釋持
朝代：宋

咄哉老性空，剛要餒魚鼈。
去不索性去，祇管向人說。
悼普首座偈
作者：釋持
朝代：宋

僧不僧，俗不俗，曾得死心親付囑。
平生知命只逍遥，行道苦無清浄福。
東西南北放癡憨，七十七年𢝘怪足。
黍桶裏著到，波濤裏洗浴，個中誰會無生曲。
隨潮流去又流歸，莫是菴前戀筇竹。
呵呵呵，老大哥，快活誰人奈汝何。
酬普首座偈
作者：釋持
朝代：宋

性空老人何快活，只有三衣并一鉢。
叢林端的死心兒，見膽開談心豁豁。
有時吹笛當言說，一聲吹落西江月。
桃花菴中快活時，往往觀者舞不徹。
甚道理，能歡悅，摇手向人應道別。
堪笑無人知此意，盡道稱鎚硬似鐵。
難瞞唯有當行家，爲報臨機莫漏泄。
偈二首·其一
作者：釋擇崇
朝代：宋

柴鳴竹爆驚人耳，大洋海底紅塵起。
家犬聲獰夜不休，陸地行船三萬里。
堅牢地神笑呵呵，須彌山王眼覷鼻。
把我東行卻向西，南山聲應北山裏。
千手大悲開眼看，無量慈悲是誰底。
司空山歌
作者：釋擇崇
朝代：宋

司空山，在雲外，時人到得方自在。
我今隨力幸登臨，四顧巍巍無向背。
絕遮攔，難比況，千山萬山齊恃仰。
九夏炎炎雪正飛，三冬颯颯華初放。
春不榮，秋不落，隱隱昭昭倚寥廓。
直下人間咫尺間，欲上之人難措腳。
人跡絕，野境寬，觸事無能懶散便。
有時向日巖前坐，有時乘困日高眠。
不學禪，不修道，只麽騰騰恣顛倒。
百種無求箇野人，隨分隨緣能作造。
不從他，不覓己，一句靈靈萬緣裏。
自從識得祖師關，歷歷明明此爲始。
無妙名，無忌諱，來者向渠只麽是。
任你千般與萬般，何曾出得箇些子。
分明說報知音，目炙風吹不用尋。
須彌南畔相逢著，積翠臺邊旨更深。
旨更深，誰會得，東村王老眼前黑。
李四張三不信伊，問盡鄰家轉疑惑。
轉疑惑，不較多，爲君吟作司空歌。
宮商角徵任吹唱，角徵宮商爭奈何。
讀莊子一受其成形不忘以待盡
作者：釋擇崇
朝代：宋

人生悉如此，誰悟此中玄。
白日無私照，青山任意眠。
松風來不斷，泉石自相便。
路出千峰上，雲歸竹徑邊。
頌古二首·其一
作者：釋擇崇
朝代：宋

浪靜風恬正好看，秋江澄澈碧天寬。
漁人競把絲輪擲，不見冰輪蘸水寒。
頌古二首·其二
作者：釋擇崇
朝代：宋

金佛不度爐，窮源有處無。
木佛不度火，渾崙齩不破。
泥佛不度水，何處不是你。
真佛屋裏坐，趙州言是禍。
水牯會耕田，黄牛能拽磨。
偈二首·其一
作者：釋擇明
朝代：宋

趙老雲收山嶽露，茱萸雨過竹風清。
誰家別館池塘裏，一對鴛鴦畫不成。
偈二首·其二
作者：釋擇明
朝代：宋

從來家富小兒嬌，偏向江頭弄畫橈。
引得老爺把不住，又來船上助歌謠。
句
作者：釋擇璘
朝代：宋

吊古有心懷短李，拂塵無力看豐碑。
寄禮法師
作者：釋擇璘
朝代：宋

寺枕滄溟上，門長掩寂寥。
定回花漏斷，講徹獸烟消。
入檻泉聲細，當軒岳色遥。
何時會重席，南望路迢迢。
梅花
作者：釋擇璘
朝代：宋

花老香微春始來，禁寒唯有雪相陪。
無情誰爲添愁怯，雨後風前亦可哀。
牡丹
作者：釋擇璘
朝代：宋

東君著力爲渠裁，妙絕真姿不受埃。
嗟我一觀如夢幻，倚欄非爲愛花來。
荷花
作者：釋擇璘
朝代：宋

雙雙白鷺墜青空，飛入花汀雜翠紅。
烟火一篷漁舍晚，歸時蕩漾小船風。
詠杜鵑花
作者：釋擇璘
朝代：宋

春老麥黄三月天，青山處處有啼鵑。
懸崖幾樹深如血，照水晴花暖欲燃。
三嘆鶴林成夢寐，前生閬苑覓神仙。
小山拄頰愁無奈，又怕聲聲聒夜眠。
題思安清意太師幽遠庵
作者：釋擇璘
朝代：宋

得意幽深觸處真，何須丘壑密藏身。
愛茲殊勝園林地，非彼等閒花木春。
白晝杜門人莫到，清談絕俗世難親。
紛紛閙市繞山脚，獨有此中無點塵。
宿西山精舍
作者：釋文兆
朝代：宋

西山乘興宿，靜稱寂寥心。
一徑杉松老，三更雨雪深。
草堂僧語息，雲閣磬聲沈。
未遂長棲此，雙峰曉待尋。
寄保暹師
作者：釋文兆
朝代：宋

近聞高靜趣，猶寄廣陵居。
夜會聽琴阻，秋期看月疏。
幾成歸越夢，久絕入梁書。
四釋分題處，年來一榻虛。
寄行肇上人
作者：釋文兆
朝代：宋

詩禪同所尚，邂逅在長安。
爲客閑相似，趨時懶一般。
分題秋閣迥，對坐夜堂寒。
未遂歸山計，流年鬢已乾。
巴峽聞猿
作者：釋文兆
朝代：宋

倚棹望雲際，寥寥出峽清。
心如無一事，愁不在三聲。
带露諸峰迥，懸空片月明。
何人同此聽，徹曉得詩成。
幽圃
作者：釋文兆
朝代：宋

遠與村橋接，深春積雨時。
蘭芳人未採，花發蝶先知。
草密封閑徑，林疏露短籬。
別來鋤久廢，身老恨歸遲。
弔屈原呈王內翰
作者：釋文兆
朝代：宋

抱清誰可羣，委質在湘濆。
今日不同楚，無人更似君。
滄波沈夜魄，古廟聚寒雲。
弔罷踟躕處，漁歌忍獨聞。
江上書懷寄希晝
作者：釋文兆
朝代：宋

扁舟宿江上，脈脈興何窮。
吳楚十年客，蒹葭一夜風。
東林秋信斷，南越石房空。
向此都忘寐，君應與我同。
莎庭
作者：釋文兆
朝代：宋

苒苒從莎長，凄涼雨乍晴。
窮秋要客步，落日亂蛩鳴。
近接苔階迥，遙連竹徑平。
杖痕兼鶴跡，來往自縱橫。
詩一首
作者：釋文兆
朝代：宋

河分崗勢司空曙，春入燒痕劉長卿。
不是師兄偷古句，古人詩句犯師兄。
贈天柱山盺禪老
作者：釋文兆
朝代：宋

幾年天柱居，韜光外浮世。
禪心混沌先，詩思雲霞際。
山雪滌茶鐺，谿泉濯祖毳。
富德鄙利徒，貴道輕權勢。
竹牖晴長開，松扉夜不閉。
霜嚴庭樹萎，雨暴龕燈翳。
紅葉遇寒燒，白頭逢暖剃。
終期爲近鄰，清話素相契。
送史館李學士任和州
作者：釋文兆
朝代：宋

事主惟公直，承恩赴歷陽。
舟浮淮水遠，路繞楚山長。
館謁僧侵月，郊迎吏蹋霜。
下車難久滯，飛詔即徵黄。
送宇昭師
作者：釋文兆
朝代：宋

相見又相別，無言感倍興。
諸峰微下雪，一路獨行僧。
午飯煙村磬，宵吟石屋燈。
他方人請住，又得繼南能。
送惟鳳師之終南
作者：釋文兆
朝代：宋

終南關內見，寒翠疊空虛。
明代誰招隱，深秋自卜居。
宵晴吟洞月，日曉飯溪蔬。
此後嫌名出，應無入闕書。
送簡長師之洛
作者：釋文兆
朝代：宋

動靜非常態，超然西去心。
水期經洛聽，雲約到嵩吟。
齋訪煙村遠，禪依竹寺深。
祇應風雅道，相府是知音。
寒食野步
作者：釋文坦
朝代：宋

寒食出重闉，郊原忽愴神。
人悲新舊塚，花落古今春。
名位空標史，賢愚盡委塵。
斜陽回首處，壟木噪鴉頻。
句
作者：釋文或
朝代：宋

十年弓劍爲誰苦，萬里山河不自由。
題勝業寺
作者：釋文政
朝代：宋

山鳥無凡音，山雲無俗狀。
引得白頭僧，時時倚藜杖。
偈二首·其一
作者：釋文準
朝代：宋

五九四十五，聖人作而萬物睹。
秦時𨍏轢鑽頭尖，漢祖殿前攀噲怒。
偈二首·其二
作者：釋文準
朝代：宋

今朝臘月十，夜來天落雪。
羣峰極目高低白，綠竹青松難辨別。
必是來年蠶麥熟，張公李公皆忻悅。
皆忻悅，鼓腹謳歌笑不徹。
把得雲簫繚亂吹，依稀有如楊柳枝。
又不覺手之舞之，足之蹈之，左之右之。
偈十二首·其一
作者：釋文準
朝代：宋

寒來暑往古今同，萬別十差不礙空。
昨夜鐵牛頭角露，滿庭松栢撼秋風。
偈十二首·其七
作者：釋文準
朝代：宋

雞鳴丑，三四五六七八九。
象骨峰頭木馬嘶，新豐洞口石牛吼。
山之前，水之後，吳道僧繇畫不就。
斷頭船子下南康，彷彿天明到湖口。
偈十二首·其三
作者：釋文準
朝代：宋

夜雨斂重雲，曉鴻鳴寥沈。
可憐祖師意，頭頭都漏泄。
偈十二首·其九
作者：釋文準
朝代：宋

鑽真珠解玉板即易，看窟籠著楔卻難。
月色和雲白，松聲带露寒。
偈十二首·其二
作者：釋文準
朝代：宋

八月九月天，白露寒露節。
門外在處山，秋風落黄葉。
偈十二首·其五
作者：釋文準
朝代：宋

高吟大笑意猖狂，潘閬騎驢出故鄉。
驚起暮天沙上雁，海門斜去兩三行。
古人道，不看經，不念佛，看經念佛是何物。
自從識得轉經人，龍藏聖賢都一拂。
偈十二首·其八
作者：釋文準
朝代：宋

大道縱橫，觸事現成。
雲開日發，水綠山青。
偈十二首·其六
作者：釋文準
朝代：宋

四月人家麥正收，連綿陰雨不能休。
沿溪處處生深草，飽殺南泉水牯牛。
偈十二首·其四
作者：釋文準
朝代：宋

祖師關棙子，幽隱罕人知。
不是悟心者，如何舉向伊。
十二時頌·其一
作者：釋文準
朝代：宋

雞鳴丑，念佛起來懶開口。
上樓敲磬兩三聲，驚散飛禽方丈後。
十二時頌·其一〇
作者：釋文準
朝代：宋

黄昏戌，樓上鳴鐘已落日。
行人旅店宿長途，花上游蜂罷采蜜。
十二時頌·其一一
作者：釋文準
朝代：宋

人定亥，老鼠此時正無礙。
忽然燈滅寢堂前，牀前咬我靸鞋袋。
十二時頌·其一二
作者：釋文準
朝代：宋

半夜子，夢裏分明被人使。
連宵合藥到天光，起來何處有白芷。
十二時頌·其七
作者：釋文準
朝代：宋

日昳未，法身清浄絕方比。
乾坤遐邇盡東西，千山萬山翠相倚。
十二時頌·其三
作者：釋文準
朝代：宋

日出卯，大道分明莫外討。
日月縱橫在目前，逢原左右拈來草。
十二時頌·其九
作者：釋文準
朝代：宋

日入酉，凈室焚香孤坐久。
忽然月上滿東窗，照我牀頭瑞香斗。
十二時頌·其二
作者：釋文準
朝代：宋

平旦寅，當人有道事須親。
不聞先聖有慈訓，莫認狂癡作近鄰。
十二時頌·其五
作者：釋文準
朝代：宋

禺中巳，龍象須觀第一義。
若向其中覓是非，見解何曾有李二。
十二時頌·其八
作者：釋文準
朝代：宋

晡時申，由來大道絕疏親。
陽和九月百花發，須信壺中別有春。
十二時頌·其六
作者：釋文準
朝代：宋

日南午，理事相諳更相互。
三門拈向燈籠頭，休問他家覓歸路。
十二時頌·其四
作者：釋文準
朝代：宋

食時辰，更無一法可當情。
千里出山雲有色，一源投澗水無聲。
自贊·其一
作者：釋文準
朝代：宋

我若自贊，雲居羅漢。
我若自毀，無主餓鬼。
贊之不欣，毀之不嗔。
毀譽不動，東魯西秦。
自贊·其三
作者：釋文準
朝代：宋

我已是妄，爾更妄寫。
妄我妄寫，兩重虛假。
欲傳吾真，須泯見聞。
聲色不礙，相似十分。
贈奇松頭歌
作者：釋文準
朝代：宋

種松道者道情孤，往箇茅庵事事無。
屋內鋤頭三兩柄，煙熏一隻醋葫蘆。
問渠禪，回首指山前。
問渠道，戴箇篛笠去鋤艸。
再三再四再問渠，拍手呵呵笑欲倒。
卻言昔日老雲門，參見睦州陳長老。
送雲侍者
作者：釋文準
朝代：宋

鳥窼吹布毛，老婆爲侍者。
今古道雖同，賓峰不然也。
二月三月時，和風滿天下。
是處百華開，遠近山如畫。
歧路春禽喧，高巖春水瀉。
頭頭三昧門，虛明周大野。
好箇真消息，書送汝歸舍。
衲僧末後句，噓是何言歟。
頌古五首·其一
作者：釋文準
朝代：宋

老胡徹底老婆心，爲阿難陀意轉深。
韓幹馬嘶青草渡，戴嵩牛臥綠楊陰。
頌古五首·其三
作者：釋文準
朝代：宋

我脚驢脚，放過一著。
龐公笊籬，清平木杓。
頌古五首·其二
作者：釋文準
朝代：宋

我手佛手，十八十九。
雲散月明，癡人夜走。
頌古五首·其六
作者：釋文準
朝代：宋

行路難，行路難，最難難是過臺山。
唯有趙州公驗正，昂頭掉臂總閑閑。
頌古五首·其四
作者：釋文準
朝代：宋

人人生緣，北律南禪。
道吾打鼓，華亭撐船。
偈
作者：釋文準弟子
朝代：宋

寒食因悲郭外春，野田無處不傷神。
林間纍纍添新塚，半是去年來哭人。
三生藏
作者：釋文瑩
朝代：宋

達者性不晦，鍊形重入胎。
一元真璞在，三指舊山來。
流俗見去住，法身無往回。
昔經行道院，香撥一星灰。
嘲願成
作者：釋文瑩
朝代：宋

童頭浮屠浙東客，傳呼避道長以陌。
寶撾青蓋官儀雄，新賜袈裟椹猶黑。
察車後乘從驅挈，庸夫無謀動蠻穴。
暗灘夜被猿猱擒，縛入新溪哭殘月。
牂牁畏佛不敢烹，脫身腥窟存餘生。
放師回目不自愧，反以意氣湘南行。
我聞辛有適伊川，變戎預讖麟經編。
暌車載鬼吁可怪，宜入熙寧志怪篇。
寶積寺小雨
作者：釋文瑩
朝代：宋

老木垂紺髮，野花翻麯塵。
明霞送孤鶩，僻路少雙鱗。
天近易得雨，洞深無早春。
山祗認來客，曾是洞中真。
偈四首·其三
作者：釋文璉
朝代：宋

正月孟春猶寒，直下言端語端。
拈起衲僧鼻孔，穿開佛祖心肝。
頌古九首·其一
作者：釋文璉
朝代：宋

昨日與今日，說定說不定。
寰中天子敕，塞外將軍令。
外道當年入夢鄉，直至如今猶未省。
佛光炤公首依於梁渚今往下竺參北峰印禪師二首·其一
作者：釋文禮
朝代：宋

送子參尋靈鷲山，諸方多是落前三。
自從開異歸同後，玄旨於今亦倦談。
佛光炤公首依於梁渚今往下竺參北峰印禪師二首·其二
作者：釋文禮
朝代：宋

揀境分明妙藥方，餘之分別更須忘。
晚風吹落殘紅片，休向枝頭覓舊香。
偈二首·其一
作者：釋文禮
朝代：宋

黄鍾纔起時，九數從頭數。
相將幽谷鶑啼，次第雕梁燕語。
田父祭勾芒，叢祠敲社鼓。
農父狎牛郎，村姑教蠶婦。
光陰老盡世間人，冬至寒食一百五。
偈二首·其二
作者：釋文禮
朝代：宋

此力分明在不欺，不欺能有幾人知。
要明象兔全提句，看取陞階正笏時。
偈頌五首·其一
作者：釋文禮
朝代：宋

震忽雷，飛閃電。
夜叉頭，菩薩面。
偈頌五首·其三
作者：釋文禮
朝代：宋

衆生本不曾迷，夜闌雞向五更啼。
諸佛本不曾悟，秋清雁度長空去。
西窗昨夜月華明，涼飆已到梧桐樹。
偈頌五首·其二
作者：釋文禮
朝代：宋

萬松關迥，九隴烟橫。
谷風傳響，澗水流聲。
偈頌五首·其四
作者：釋文禮
朝代：宋

七尺單前，一蒲團地。
橫亙十方，豎窮三際。
句
作者：釋文禮
朝代：宋

施爲動靜憑誰力。
天台石橋
作者：釋文禮
朝代：宋

橋橫飛澗上崔嵬，澗瀑千尋吼怒雷。
五百聲聞看不破，至今活葬在巖隈。
寄真寂深居圓鑑浄和尚
作者：釋文禮
朝代：宋

墾土耕烟四十年，了無禪教與人傳。
钁頭邊事誰相委，八月深居有筍鞭。
松源和尚贊
作者：釋文禮
朝代：宋

耳根聵兀如鴟，項頸縮拗如馿，有問東却答西。
未嘗許可，說甚傳持。
臨行三轉語，自起一團疑。
幾多吞不下，背後亂鍼錐。
咬定牙關供死款，鐵牛耕破舌頭皮。
示圓證知客
作者：釋文禮
朝代：宋

莫年結屋傍山椒，門外荆蕪沒半腰。
幾度賺君來扣擊，老無氣力舉藤條。
贊應菴華
作者：釋文禮
朝代：宋

亭亭相對兩蒼松，不覺當門觸祖翁。
後代兒孫無著莫，忍聽蕭瑟起凄風。
送僧歸雁山
作者：釋文禮
朝代：宋

秋來歸去雁山阿，爲問龍湫諾詎那。
貪看高崖千丈雪，伽梨打濕竟如何。
送晦巖佛光法師歸天竺·其一
作者：釋文禮
朝代：宋

颺下天台故紙堆，爲搜言外蔣山來。
浙翁拶到無棲泊，謂實情忘撒手回。
送晦巖佛光法師歸天竺·其二
作者：釋文禮
朝代：宋

歸去相依有鷲山，渠家一向斥前三。
誰知開異來同了，圓旨如今亦厭談。
頌七賢女遊屍陀林
作者：釋文禮
朝代：宋

七珍八寶任君需，三物從來的是無。
若向無中拈得出，不須見佛問何如。
頌古五十三首·其一
作者：釋文禮
朝代：宋

未曾撞入摩耶腹，兩手知他甚處安。
右脅出來魔境現，只堪惆悵不堪看。
頌古五十三首·其一〇
作者：釋文禮
朝代：宋

不是風兮不是旛，將軍騎馬出潼關。
安南塞北都歸了，時復挑燈把劍看。
頌古五十三首·其一一
作者：釋文禮
朝代：宋

即心便是佛，姮娥不畫眉。
纔將脂粉污，妍好却成媸。
頌古五十三首·其一七
作者：釋文禮
朝代：宋

薤歌聲咽些聲長，聽得哀哀忽斷腸。
依舊紅輪西畔沒，大千無地著凄涼。
頌古五十三首·其一三
作者：釋文禮
朝代：宋

墮脫知何處，憑君子細看。
潮來無別浦，木落見他山。
頌古五十三首·其一九
作者：釋文禮
朝代：宋

說理談真面紫宸，鵝湖大義枉勞神。
由來佛性難名邈，爭似君王默契親。
頌古五十三首·其一五
作者：釋文禮
朝代：宋

南泉水牯忘鞭索，南北東西共一家。
王稅及時都納了，牧童橫笛遠山斜。
頌古五十三首·其一八
作者：釋文禮
朝代：宋

山忘孤峻玉忘瑕，到處仙源是我家。
堪笑葛洪曾未悟，遠從勾漏問丹砂。
頌古五十三首·其一六
作者：釋文禮
朝代：宋

扇子分明都破了，鹽官却又索犀牛。
須知侍者難開口，無可還他即便休。
頌古五十三首·其一四
作者：釋文禮
朝代：宋

南泉捧鉢入堂來，賓主分明肯自乖。
莫把威音論戒臘，本無位次可差排。
頌古五十三首·其七
作者：釋文禮
朝代：宋

不汝還者復是誰，殘紅流在釣魚磯。
日斜風定無人掃，燕子銜將水際飛。
頌古五十三首·其三
作者：釋文禮
朝代：宋

策起眉毛示育王，分明佛面露堂堂。
至今阿耨池中水，流落人間潤八荒。
頌古五十三首·其三〇
作者：釋文禮
朝代：宋

以此振鈴伸召請，旋風連架打將來。
大悲院里邏齋去，肘露皮穿可怪哉。
頌古五十三首·其三一
作者：釋文禮
朝代：宋

賸噇生菜似頭馿，臨濟堂前捉敗渠。
聳耳長鳴隨踢踏，不知業債倩誰除。
頌古五十三首·其三七
作者：釋文禮
朝代：宋

親到龍潭已暗投，夜深誰共御街遊。
紙燈吹滅狼烟息，坐斷中原四百州。
頌古五十三首·其三三
作者：釋文禮
朝代：宋

禍福無門口自招，三遭瞎棒打馿腰。
可憐敗國亡家恨，萬古春風吹不消。
頌古五十三首·其三九
作者：釋文禮
朝代：宋

住山境界問如何，女子雙鬟鬢已皤。
覿面不逢休更會，白雲飛過舊山河。
頌古五十三首·其三二
作者：釋文禮
朝代：宋

階頭放下劫初鈴，相撲呼它馬使名。
五棒打來無雪處，却言渠不是官行。
頌古五十三首·其三五
作者：釋文禮
朝代：宋

烏藤倒掛向平田，便把羸牛痛下鞭。
更說養來經五歲，始終只是老婆禪。
頌古五十三首·其三六
作者：釋文禮
朝代：宋

師之一字太孤危，文□□無作者知。
不領韶陽提起處，且從默處認殘碑。
頌古五十三首·其三四
作者：釋文禮
朝代：宋

家常添鉢繞村行，驀地一聲無厭生。
化主分明嫌少在，籬門掩却强惺惺。
頌古五十三首·其九
作者：釋文禮
朝代：宋

滿頭白髮老巖隈，萬本青松懶更栽。
皮袋累他周氏女，難尋踪跡去還來。
頌古五十三首·其二
作者：釋文禮
朝代：宋

雪嶺六年修苦行，今朝打失主人公。
普天匝地無尋處，百億分身是脫空。
頌古五十三首·其二〇
作者：釋文禮
朝代：宋

作舞金牛錯用心，喚人喫飯笑忻忻。
黄金自有黄金價，何必和沙賣與人。
頌古五十三首·其二一
作者：釋文禮
朝代：宋

看破牛皮徹底穿，到頭無義亦無文。
問伊遮得何人眼，梵語唐言總不分。
頌古五十三首·其二三
作者：釋文禮
朝代：宋

百千諸佛居何士，崔顥曾題黄鶴樓。
倒腹傾腸猶不會，長江千古自東流。
頌古五十三首·其二二
作者：釋文禮
朝代：宋

不作青黄見，其如稻穗何。
鵝王能擇乳，鷂子過新羅。
頌古五十三首·其二五
作者：釋文禮
朝代：宋

散席迢迢到海涯，點頭橈下喪全機。
父南子北今何在，月冷漁歌落釣磯。
頌古五十三首·其二八
作者：釋文禮
朝代：宋

不知兀坐常輪轉，空下禪牀遶一遭。
背面却言虧一半，老婆惡業自家招。
頌古五十三首·其二六
作者：釋文禮
朝代：宋

若陳見面太懸殊，雲水重新誑惑渠。
謾說當時曾省悟，却將魚目當明珠。
頌古五十三首·其二四
作者：釋文禮
朝代：宋

天地同根物一體，大夫曾舉向南泉。
庭前指出花如夜，幾箇親曾到檻前。
頌古五十三首·其五
作者：釋文禮
朝代：宋

長汀汀上風顛子，曳杖回頭等阿誰。
向道那人元不在，汝須知有轉身時。
頌古五十三首·其五〇
作者：釋文禮
朝代：宋

樹凋葉落聊伸問，體露金風錯指蹤。
带累兒孫無豹變，等閒落在草窠中。
頌古五十三首·其五一
作者：釋文禮
朝代：宋

賀家湖上天華寺，一一軒窗面水開。
不是閉門防俗客，愛閑能有幾人來。
頌古五十三首·其五三
作者：釋文禮
朝代：宋

白牛烹了正熙熙，皮角官中却要追。
將下帽簷輸納了，燈前更鼓夜遲遲。
頌古五十三首·其五二
作者：釋文禮
朝代：宋

大龍景物最幽妍，澗水山花照眼鮮。
堅固法身何必問，風光長在劫壺先。
頌古五十三首·其八
作者：釋文禮
朝代：宋

强將不識鼓唇牙，胡語如何亂得華。
若使老蕭皮有血，定應趕逐過流沙。
頌古五十三首·其六
作者：釋文禮
朝代：宋

舍盡家財與己財，只將真法供如來。
當初一路今何在，觸目靈山翠作堆。
頌古五十三首·其四
作者：釋文禮
朝代：宋

賢聖中來不殺生，其家子母自團圓。
陰陽造化初無迹，春在花枝特地妍。
頌古五十三首·其四〇
作者：釋文禮
朝代：宋

菴僧真實濟兇人，一喝分明出差珍。
莫道賊魁非別者，當頭雪刃用來親。
頌古五十三首·其四一
作者：釋文禮
朝代：宋

四方八面沒邊疆，暴雨狂風無處藏。
古廟裏頭休軃避，移舟別有好商量。
頌古五十三首·其四七
作者：釋文禮
朝代：宋

因我得禮你，事從叮囑起。
誰知白蘋風，不在秋江裏。
頌古五十三首·其四三
作者：釋文禮
朝代：宋

不動蒲帆問一言，大魚却被小魚吞。
直從意外超唇吻，始信巖頭無腦門。
頌古五十三首·其四九
作者：釋文禮
朝代：宋

天地廣無邊，何云藏北斗。
跛脚老雲門，未明三八九。
頌古五十三首·其四二
作者：釋文禮
朝代：宋

法戰場開驗克賓，解施武略對將軍。
如何有罪全無賞，待展奇謀自策勛。
頌古五十三首·其四五
作者：釋文禮
朝代：宋

有句無句，如藤倚樹。
回避無門，毒蛇當路。
樹倒藤枯，句歸何處。
明眼衲僧，一場罔措。
頌古五十三首·其四八
作者：釋文禮
朝代：宋

讀書人報來，豈在之乎者。
孔子與周公，皆不及門也。
頌古五十三首·其四六
作者：釋文禮
朝代：宋

磐陀漠漠秘蒼苔，終日跏趺兩鬢摧。
縱使不曾呼喚著，何嘗謾得阿師來。
頌古五十三首·其四四
作者：釋文禮
朝代：宋

從來六箇不知音，一箇全拋惡浪深。
義斷情忘無處覓，三千剎海冷沉沉。
偈
作者：釋文觀
朝代：宋

過去諸如來，斯門已成就，好事不如無。
現在諸菩薩，今各入圓明，好事不如無。
未來修學人，當依如是住，好事不如無。
頌古三首·其一
作者：釋文觀
朝代：宋

冬瓜蘸雪未爲淡，匠者三文淡最幽。
淡最幽，天共白雲曉，水和明月流。
頌古三首·其三
作者：釋文觀
朝代：宋

冰雪肌膚西舍女，梳粧巧巧畫雙眉。
傍人筆力強傳寫，戶外如何見得伊。
頌古三首·其二
作者：釋文觀
朝代：宋

趙州勘破老婆時，恰似青春三月裏。
陌上遊人爭看花，鷓鴣啼處誰相委。
臨終偈
作者：釋文雅
朝代：宋

薩埵裝嚴已現成，老僧恰合去遊循。
有人問着西來意，天上無僧地絕塵。
臨終書偈
作者：釋文頠
朝代：宋

空山頑質世偏須，禪客元慚綺色枯。
幾吐烟光供染翰，石田隻字可留無。
丁巳燈夕前六日觀抱拙寄敏齋韻因事有感走筆以賦
作者：釋斯植
朝代：宋

萍跡倚春風，春光苦未濃。
人間連日事，塵外一宵鐘。
遠雁書難寄，殘碑字已封。
幽人住城市，清夢兩三重。
上竺寺
作者：釋斯植
朝代：宋

古寺寒橋路，鍾聲靜忽聞。
數峰平處合，一水衆谿分。
老樹煙蘿雨，殘燈石塔雲。
閑心寄幽寂，似覺遠塵紛。
世事
作者：釋斯植
朝代：宋

世事皆浮雲，人間幾朝暮。
不知溪上山，猶有桃源路。
丙辰元夜
作者：釋斯植
朝代：宋

淡河斜浸月光浮，看盡青山更倚樓。
殘燭怕寒元夕夜，小欄花影伴人愁。
丙辰季夏避暑山中長松脩竹恍若蓬萊異人之居走筆索句以紀其事
作者：釋斯植
朝代：宋

六月厭煩襟，縱步情未足。
愛此石徑長，緲緲清溪曲。
古道何人居，門閑對脩竹。
好鳥發新聲，靜極成幽獨。
山風吹晚凉，山影摇紅綠。
翹首興未闌，青猿睡初熟。
丙辰季夏雨中
作者：釋斯植
朝代：宋

天涯身尚寄，何日向東州。
一夜霜欺鬢，連朝雨送愁。
夢多吟作祟，閑極懶爲讎。
若問浮生事，無心即是謀。
偶成
作者：釋斯植
朝代：宋

東風玉勒馬蹄輕，多少遊人上鳳城。
燕子不來春寂寞，海棠花發近清明。
偶成
作者：釋斯植
朝代：宋

漁歌聽盡欲狂吟，一徑人家柳影深。
天意似嫌花信早，東風吹雨又成陰。
偶成柬續芸
作者：釋斯植
朝代：宋

相看又一春，花亂馬前塵。
湖海他鄉路，煙霞幾處人。
草連閑地遠，鳥入暮山頻。
多少淒涼事，那堪白髮新。
傚樊川體
作者：釋斯植
朝代：宋

吟邊繞架書千卷，壁上梅花水一瓢。
世事盡從忙裏過，年華空向靜中消。
山雲宿雨籠殘日，汀草浮香滿小橋。
對此不須惆悵去，野人今已悟吹簫。
元夕
作者：釋斯植
朝代：宋

滿眼春光萬物華，小橋楊柳近人家。
誰將上下樓臺月，化作金蓮一夜花。
古樂府·其一
作者：釋斯植
朝代：宋

携君石上琴，彈我窗前月。
月缺又還圓，誰能免離別。
古樂府·其七
作者：釋斯植
朝代：宋

晚步入松陰，歛霽人影絕。
唯聞太古音，聽之心膽裂。
古樂府·其三
作者：釋斯植
朝代：宋

欲買采菱船，野水無人識。
野水去不迴，迢迢暮山碧。
古樂府·其九
作者：釋斯植
朝代：宋

青雲千里心，白鷺一點雪。
誰將玉笛吹，吹下關山月。
古樂府·其二
作者：釋斯植
朝代：宋

青山叫子規，行人淚如雨。
子規不肯歸，行人不能去。
古樂府·其五
作者：釋斯植
朝代：宋

蘭死根亦香，人死不知處。
人死不堪悲，蘭香化爲霧。
古樂府·其八
作者：釋斯植
朝代：宋

一入經戰場，白馬不足數。
白馬不敢嘶，春風在場圃。
古樂府·其六
作者：釋斯植
朝代：宋

山鷄啼一聲，深院日當午。
世無同心人，入此薜蘿裏。
古樂府·其四
作者：釋斯植
朝代：宋

早作西州行，暮作西州宿。
楊柳忽風生，年年芳草綠。
句
作者：釋斯植
朝代：宋

小桃自與春風惡，花不隨人獨下樓。
吳中即事
作者：釋斯植
朝代：宋

世事交情淺，傷心獨倚欄。
海雲經雨重，秦樹入秋殘。
潮落吳天遠，風生夢澤寒。
英雄千古地，回首是長安。
和子履雍家園詩
作者：釋斯植
朝代：宋

長橋南走羣山間，中有雍子之名園。
蒼雲蔽天竹色凈，暖香撲地花氣繁。
飛泉來從遠嶺背，林下曲折寒波翻。
珍禽不可見毛質，數聲清絕如哀彈。
我來據石弄琴瑟，惟恐日暮登歸軒。
塵紛剝落耳目異，只疑夢入仙家村。
知君襟尚我同好，作詩閎放莫可攀。
高篇絕景兩不及，久之想像空冥煩。
和路字
作者：釋斯植
朝代：宋

青山何人家，芳草滿樵路。
猿鶴未歸來，殘月照煙樹。
喜人歸幽棲
作者：釋斯植
朝代：宋

霄漢分携久，吟懷思欲迷。
相逢春草外，歸隠石房西。
澗急禽聲少，松摇月影低。
要知人靜夜，猶自怯猿啼。
堤上
作者：釋斯植
朝代：宋

楊柳垂絲拂畫船，杏花零落斷橋邊。
半山烟雨東風惡，更向西亭聽杜鵑。
塞北
作者：釋斯植
朝代：宋

兵戰何時息，邊塵染客旌。
亂鴉啼又歇，荒草死還生。
島雨連秋曙，江風入雁聲。
近淮民自悅，應是宦情清。
夏夕雨中
作者：釋斯植
朝代：宋

滿林鍾磬夜偏長，古鼎閑焚柏子香。
石榻未成芳草夢，西風吹雨過池塘。
多福寺
作者：釋斯植
朝代：宋

野鹿自成群，山中少隠君。
鐘聲兩寺合，人語一溪分。
泉響松間雨，苔生石上紋。
多年僧住此，半榻鎖閑雲。
夜坐有感
作者：釋斯植
朝代：宋

角送重城月，微風入夜凉。
身輕長是寄，吟苦未應忘。
坐久燈成燼，愁多鬢欲霜。
百年還老去，誰可繼餘芳。
天竺山居
作者：釋斯植
朝代：宋

對雨吟方穩，西風忽晚晴。
野花沿澗白，秋意入簾清。
淺水藏魚影，重林隔磬聲。
是非塵外事，誰可繼高名。
子規
作者：釋斯植
朝代：宋

遊魂如可見，况復雨霏霏。
隔水棲無地，經春叫不歸。
影隨芳樹沒，聲入野花飛。
那忍東風裏，淒涼上客衣。
客懷
作者：釋斯植
朝代：宋

杜宇聲殘客興頻，柳花飛絮滿江濱。
可憐波底蛾眉月，猶照他鄉夢裏人。
客路和胡元魯出入韻
作者：釋斯植
朝代：宋

十載天涯客，浮雲不定身。
烟波春雨渡，燈火夜漁村。
世事空爲累，人心未覺仁。
何時留片石，歸老古松根。
宿雲山房
作者：釋斯植
朝代：宋

縹渺沉虛碧，清池見宿雲。
松聲臨石斷，山影與泉分。
芳草經年夢，幽禽隔徑聞。
倚欄吟未盡，紅日又將曛。
宿雲軒
作者：釋斯植
朝代：宋

千峰雲未還，數樹芭蕉綠。
風雨暗黄昏，何人共幽獨。
寄勿齋提舉
作者：釋斯植
朝代：宋

滿林煙樹已紛紛，溪上猿聲不共聞。
唯有青山半庭月，夜深應與故人分。
寄彭澤後人
作者：釋斯植
朝代：宋

不爲折腰事，田園足野情。
筆粘春霧重，詩带晚唐清。
柳巷閑漁艇，山扉對水城。
論心暫來往，無愧遠公名。
寄梅叟法師
作者：釋斯植
朝代：宋

一從飛錫後，迢遞各天涯。
春事隨流水，行人問落花。
住當南嶽寺，門對赤城霞。
遥憶焚香處，松高月影斜。
寄深居馮發管
作者：釋斯植
朝代：宋

相懷千里外，空望極遥天。
處世唯今日，看花憶去年。
春風生島樹，夜月滿漁船。
此後閑尋處，應須借榻眠。
寄衣曲·其一
作者：釋斯植
朝代：宋

自君之出矣，壁上琵琶君記取。
日日望君君不歸，自君去後徒相憶。
欲剪征衣寄贈君，天涯望斷無消息。
寄衣曲·其二
作者：釋斯植
朝代：宋

自君之出矣，欲寄征衣淚如雨。
征衣未寄心已悲，一寸相思隔千里。
湘江水是巫山雲，巫山雲是湘江水。
湘江兩岸芳草深，湘江日夜多行人。
行人去去天之涯，門對落花三兩家。
家家有酒謳且歌，醉來月下彈琵琶。
寄靜佳朱明府
作者：釋斯植
朝代：宋

傷心獨立舊池臺，日日西風送雨來。
別後思君無限事，一封書發兩番開。
寄靜佳朱明府
作者：釋斯植
朝代：宋

翰苑留名久，城邊半掩扉。
聲隨淮水遠，吟入楚天微。
吏靜看山坐，鄉遥撫劍歸。
清虛無別事，嘉政在璇璣。
寒食
作者：釋斯植
朝代：宋

江南江北紙錢飛，處處人家拜塚時。
杜宇不禁寒食雨，五更啼血上花枝。
對梅分韻得堂字
作者：釋斯植
朝代：宋

霜風吹短髮，值此天氣凉。
行行陰壑中，萬樹皆含芳。
相對發微詠，安用持華觴。
嗟彼咸平人，清風生我腸。
花非不及時，衆鳥何迴翔。
歸看兩壁間，畫者猶蒼蒼。
抱此幽露姿，願登君子堂。
對梅寄人
作者：釋斯植
朝代：宋

欲問江梅信，吟筇带晚霞。
笑看今日樹，開遍幾年花。
疏影生來瘦，寒枝折處斜。
要教人寄遠，何地是君家。
山中即事
作者：釋斯植
朝代：宋

千峰當此境，誰可共登臨。
月過秋池靜，雲歸古木深。
懶觀前去事，已悟未來心。
更欲尋詩伴，相携向石林。
山中寓意
作者：釋斯植
朝代：宋

白髮今如許，自吟還自愁。
滿山晴葉雨，四壁老蛩秋。
看水知心靜，觀雲覺事浮。
數年衰感意，揮淚不能收。
山家
作者：釋斯植
朝代：宋

一溪流水遶煙霞，路入青松第幾家。
胡蝶傍人飛不去，隔牆開盡碧桃花。
山居
作者：釋斯植
朝代：宋

晚策登臨日欲斜，小溪流水是生涯。
道人睡起鶴飛去，閑盡青松一樹花。
山居懷舊隠
作者：釋斯植
朝代：宋

靜地獨登臨，虛閑稱此心。
猿聲過木少，花影入池深。
春殿依殘日，晴烟散遠林。
因思南嶽寺，長起石床吟。
山居遣興
作者：釋斯植
朝代：宋

山寺閉脩竹，偏宜靜者居。
觀空心已悟，集理事常虛。
日月供吟筆，乾坤入草廬。
何如釣臺叟，得計在樵漁。
山行
作者：釋斯植
朝代：宋

巖邊結屋與樵鄰，流水桃花幾度春。
行到碧雲無盡處，深山怪木老如人。
巖棲分韻得深字
作者：釋斯植
朝代：宋

寂寞空齋裏，閑情起暮吟。
路長沙鳥盡，人在翠微深。
遠樹煙中沒，寒花竹外尋。
自嫌名與利，誰識此生心。
從軍行
作者：釋斯植
朝代：宋

茫茫塞月籠寒霧，萬里征人不知數。
年少難消壯志多，精銳連營肅貔虎。
從軍何日見軍迴，但見日日長淮雨。
烽烟散漫滿路岐，邊聲颯颯秋風起。
天涯荒草馬成群，放去彎弓亂飛舞。
夜深更聽胡女歌，古來白骨多於土。
思歸感興
作者：釋斯植
朝代：宋

久客空江上，閑吟對石門。
青山非遠近，流水自朝昏。
夜月添鄉夢，春風入燒痕。
翻思南郭路，迢遞隔烟村。
懷芳林處士
作者：釋斯植
朝代：宋

相思不可見，江路正迢迢。
煙樹同吟遠，關河入望遥。
晝長花影轉，風定篆香銷。
遥憶君居處，鍾聲隔暮潮。
挽周彥良
作者：釋斯植
朝代：宋

白首功成未十年，寡妻相弔泣江干。
詩名似水聲還遠，世事如雲夢已殘。
楊柳滿堤人去後，海棠深巷雨初乾。
東風忽起青山淚，雖有君書不忍看。
挽白雲趙宗丞
作者：釋斯植
朝代：宋

天上樓成日，人間獨喪君。
料知生死事，還與去來分。
夜月江村路，春風嶺樹雲。
交餘多感槩，那忍見遺文。
挽芸居祕校
作者：釋斯植
朝代：宋

世上名猶在，閑情豈足悲。
自憐吟日少，唯恨識君遲。
蘭閣人亡後，寒林月上時。
十年青史夢，只有老天知。
故宮懷古
作者：釋斯植
朝代：宋

暮天雲盡遠山空，夜夜西風入漢宮。
鐵笛一聲千古恨，月明人在女牆中。
旅中偶成
作者：釋斯植
朝代：宋

風吹客袂寒，飄泊在長安。
對雨春題盡，看雲夜坐殘。
遠山平楚水，蒼漢接吳灘。
遥憶天台寺，相携去不難。
旅中寄故人
作者：釋斯植
朝代：宋

世路長安裏，三年別釣磯。
只因吟事僻，寧免識人非。
性拙趨時少，家貧過客稀。
春風歸去日，同采故山薇。
旅懷
作者：釋斯植
朝代：宋

十年不倚謝公樓，滿眼凄凉上客舟。
往事盡隨流水去，青山長憶故人遊。
海門風起天將暮，渡口雲生樹欲秋。
絡緯自啼花自落，更堪回首是他州。
春夜
作者：釋斯植
朝代：宋

玉樓臺畔柳生煙，况是春風杜宇天。
一片月光凉似水，半扶花影上鞦韆。
春日
作者：釋斯植
朝代：宋

人生厭別離，老去更何爲。
獨對清明雨，閑吟社日詩。
野蜂成蜜早，海燕入簾遲。
未盡尋春興，應須愧後期。
春日同友人遊湖上
作者：釋斯植
朝代：宋

十里湖邊路，垂楊映馬蹄。
水光平野闊，山影繞樓低。
夜雨生青草，春風濕紫泥。
興來無限意，同此片時題。
春日湖上五首·其一
作者：釋斯植
朝代：宋

繞堤莎草綠纖纖，老裏吟情覺未厭。
應是踏青天氣近，柳條多插野人簷。
春日湖上五首·其三
作者：釋斯植
朝代：宋

樂天遺跡暫徘徊，路入深雲滿徑苔。
花影上欄吟未穩，東風空倩蝶飛來。
春日湖上五首·其二
作者：釋斯植
朝代：宋

曉山漠漠盡烟霏，四面樓臺白鳥稀。
芳草年年湖上路，柳花風送釣船歸。
春日湖上五首·其五
作者：釋斯植
朝代：宋

今朝纔得是閑身，來往琳宮不厭頻。
燕葺舊巢春又暮，風光一半屬遊人。
春日湖上五首·其四
作者：釋斯植
朝代：宋

雨餘蛙吹歇池塘，庭院人閑日正長。
獨倚畫欄看不盡，海棠無處是山光。
春晚
作者：釋斯植
朝代：宋

滿地落花流水，傷心芳草青時。
江上數聲杜宇，更堪一笛橫吹。
春陰書事呈正甫先生·其一
作者：釋斯植
朝代：宋

二月花陰已覺遲，黄昏簾幕燕歸時。
小欄獨立無人處，春雨春寒總欠詩。
春陰書事呈正甫先生·其二
作者：釋斯植
朝代：宋

江湖寥落轉飄蓬，歸夢年年逐去鴻。
吟鬢一番春又半，杏花無語立東風。
昨夜
作者：釋斯植
朝代：宋

草堂雲去後，人境兩茫茫。
忽見青松老，翻疑昨夜霜。
晚來
作者：釋斯植
朝代：宋

晚來無語立東風，一片閑情在碧空。
人老杜鵑渾不管，柳花飛盡夕陽紅。
晚春偶題呈正甫先生
作者：釋斯植
朝代：宋

老來春去怯凭欄，今古興亡一笑間。
滿徑落紅人不到，杜鵑啼雨入空山。
暮春感懷呈勿齋提舉
作者：釋斯植
朝代：宋

浮世事非真，吟多白髮新。
身居京寺久，夢到石橋頻。
日落煙生樹，花殘草自春。
坐看今夜月，應與舊房鄰。
暮春雨中感懷
作者：釋斯植
朝代：宋

回首郡城東，春殘碧樹中。
落花千點恨，疏雨一簾風。
白雪侵新鬢，歸心逐斷鴻。
茫茫事如此，何必怨途窮。
東齋書事
作者：釋斯植
朝代：宋

客裏吟情懶，天涯望欲昏。
斷雲流澗水，殘月照衡門。
猿嘯它山樹，砧聲何處村。
浮名身外事，於此不須論。
林間
作者：釋斯植
朝代：宋

猿鶴忘機不計年，芭蕉晴綠半平簷。
青山似與身相入，盡日無人自下簾。
柳
作者：釋斯植
朝代：宋

汴水隋堤總寂寥，春風吹恨未曾消。
長條本自無拘束，也向人前學舞腰。
水石山居
作者：釋斯植
朝代：宋

靜極青山裏，松花滿石床。
春風思華嶽，夜雨夢瀟湘。
人影歸林薄，猿聲出澗長。
心如無別事，同此閉閑房。
江寺晚眺
作者：釋斯植
朝代：宋

盡日無多事，閑行一徑陰。
人歸秋寺晚，月滿夜堂深。
海闊頻生霧，城荒遠見林。
青山與華髮，空愧百年心。
江村晚望
作者：釋斯植
朝代：宋

何處問歸程，滄茫入句清。
雲生峰頂白，月近水邊明。
芳草連平楚，晴樓出遠城。
此身南北外，漁火是閑情。
江淮傷感
作者：釋斯植
朝代：宋

水流花片濕輕紅，多少英雄逐曉風。
三百餘年歌管地，數聲歡怨不相同。
池上曲
作者：釋斯植
朝代：宋

曉雨生池荷，圓珠漾新綠。
入手不成珠，空歌彩蓮曲。
淮邊柳
作者：釋斯植
朝代：宋

寂寞淮邊柳，春來自舞腰。
恨生爭戰地，不得近官橋。
清明
作者：釋斯植
朝代：宋

堤上尋春步較遲，馬嘶芳草燕差池。
南樓烟雨清明日，正是佳人墮淚時。
清華夜坐
作者：釋斯植
朝代：宋

開盡黄花滿短籬，靜聽隣屋夜敲碁。
清華池上三更月，僧在松邊未有詩。
湖上晚望
作者：釋斯植
朝代：宋

繞堤楊柳暗漁舟，二月風光淡似秋。
幾度笙歌人散後，夕陽依舊滿紅樓。
湘竹詞
作者：釋斯植
朝代：宋

湘魂何自怨，千古尚名存。
不種庭邊竹，那知有淚痕。
照影
作者：釋斯植
朝代：宋

性與兒童異，飄蓬二十年。
照來池上影，恰似未生前。
登吳山
作者：釋斯植
朝代：宋

嵯峨宮樹靄晴空，吳越迢迢一望中。
幾處笙歌人遠近，萬重花柳路西東。
風生簾幕春雲碧，水遶樓臺海日紅。
沙鳥自飛還自宿，百年無計與誰同。
登雲漢閣
作者：釋斯植
朝代：宋

高閣勢凌虛，天涯入望微。
雲藏山鳥影，春滿野人衣。
積雨催花盡，寒樵背日歸。
焚香端坐處，似覺世塵稀。
石城秋夜
作者：釋斯植
朝代：宋

漠漠青山水自流，西風烟樹幾經秋。
舊時歌舞人遊地，月滿江城十二樓。
秋思
作者：釋斯植
朝代：宋

雨過山城日又西，西風一陣木犀開。
莫將心事憑秋雁，恐带邊愁入夢來。
老去
作者：釋斯植
朝代：宋

老去厭芳菲，思歸未得歸。
夕陽溪上樹，花作去年飛。
聞子規
作者：釋斯植
朝代：宋

十年已起故鄉情，客裏凄凉不耐聽。
啼到蜀天空有恨，水流依舊月還明。
自謂
作者：釋斯植
朝代：宋

自謂清貧苦，那知即是安。
路從平去好，事到口開難。
松老心長在，花紅色易殘。
浮生既如許，渾作夢中看。
與子入山來
作者：釋斯植
朝代：宋

與子入山來，永夜不得睡。
但聞松子聲，敲落梧桐樹。
月到窗愈明，秋風瀉流水。
古奏三兩絃，知音不知處。
唯有白面猿，閑中自來去。
與趙五話別
作者：釋斯植
朝代：宋

送君無計路漫漫，玉笛聲悲遠戍間。
自是行人多有恨，離情吹不到陽關。
苕溪舟次
作者：釋斯植
朝代：宋

扁舟烟重冷漁蓑，兩岸人家浸小河。
芳草自生春自老，落花隨雨晚風多。
莫恨
作者：釋斯植
朝代：宋

寂寞雲深地，山空葉落時。
自憐爲隠僻，莫恨月來遲。
落葉詞
作者：釋斯植
朝代：宋

片片飛來總是秋，更於何處復添愁。
自憐枝上無收管，却带慇懃出御溝。
葉
作者：釋斯植
朝代：宋

天涯誰與寄相思，殘片疏疏尚戀枝。
一自西風寒勒後，凋零能得幾多時。
蘭谷
作者：釋斯植
朝代：宋

空谷寄深雲，靈根自不群。
地閑平草長，香遠隔溪聞。
靜與騷人佩，清同楚客分。
唯應千載後，餘韻在湘濆。
西園即事
作者：釋斯植
朝代：宋

一徑落花紅，回廊復舊蹤。
千峰遥隔水，萬木遠涵空。
沙鳥晴雲外，寒帆夕照中。
幾宵曾宿此，江月夜相通。
西湖晚望
作者：釋斯植
朝代：宋

久雨初晴睡正長，春蛙鳴遍舊池塘。
小亭寂寞斜陽裏，一陣東風過木香。
訪故人
作者：釋斯植
朝代：宋

石榻相期久，閑尋到野房。
春歸芳草暗，雲入楚山長。
人影分孤驛，鷄聲落曙桑。
凄凉千古事，回首兩茫茫。
詠古
作者：釋斯植
朝代：宋

欲尋仙闕覓仙丹，仙在瀛洲縹緲間。
一自祖龍東去後，更無人到會稽山。
賦老將
作者：釋斯植
朝代：宋

獵獵征旗促曉鞍，幾迴臨陣練兵官。
黄沙滿塞黄雲暗，白馬嘶風白日寒。
漢語肯隨蠻地改，戰袍猶带血腥乾。
如今韜略渾無用，瘦骨蕭條甲胄寬。
送人之吳
作者：釋斯植
朝代：宋

無心學隠淪，此去向吳津。
千古是非地，一燈烟雨村。
烽塵連楚戍，榆柳隔淮春。
別後新吟句，何人可共論。
送人謁所知
作者：釋斯植
朝代：宋

西風忽別離，滿袖百篇詩。
取己尚如此，問人應可知。
山寒城角遠，地闊海帆遲。
料想回車日，相看是歲期。
送人遊吳
作者：釋斯植
朝代：宋

闔門煙靄外，地闊水城高。
蜃氣蒸吟鬢，霜風入縕袍。
數程秋岸雨，一飯野船蒿。
若問當時事，人誇有二豪。
送張十二秀才至維揚
作者：釋斯植
朝代：宋

江山迢遞水東流，芳草無情管別愁。
若聽春風商女曲，天涯人在古揚州。
送故人之天台
作者：釋斯植
朝代：宋

新綠又成陰，歸期直到今。
人行芳草遠，犬吠落花深。
野店春寒雨，江城橘樹林。
無情名利事，休繫一生心。
送故人之江東
作者：釋斯植
朝代：宋

鳳城花氣浥旌旗，又見春風上馬時。
不是灞橋難話別，垂楊空折去年枝。
送敏上人歸永嘉
作者：釋斯植
朝代：宋

風光苦變遷，客裏對殘年。
別我此時路，問鄉何處船。
斷雲連雨雪，落日遠人煙。
又向龍湫畔，開扉近瀑泉。
送李容甫歸北都
作者：釋斯植
朝代：宋

先生讀書不下堂，堂上有客語浪浪。
弟子出觀如堵牆，怪君眉彩生光芒。
北都晁夫子，一別久相望。
君來道信問，使我開肺腸。
三日不改服，猶覺芝蘭香。
平生寡投分，一笑且云樂。
慇懃發黄卷，鈍吻慳應酢。
大杵撞啞鐘，已厭音響惡。
更慚河伯觀，未易窮海若。
索寞歲華晚，颼颼黄葉秋。
歸心劇流水，忽忽不可留。
固知此鱣鯨，肯託尋常溝。
直須見老聃，可化南榮儔。
海州歲有沖天鵠，卵如萍實光琢玉，蜀鷄眇然何敢伏。
羽成不須求日浴，一舉將驚萬人目。
送覺上人
作者：釋斯植
朝代：宋

送君千里去，又見落花飛。
水國今宵別，天涯隔歲歸。
岸多春樹密，灘小夕陽微。
後夜扁舟月，應逢宿鳥稀。
送隠士游京淮
作者：釋斯植
朝代：宋

送君湖柳下，未別已關情。
古塞去程遠，寒江入夢清。
野雲低水樹，山雨閉春城。
到處逢知己，虛傳隠姓名。
送靈耀之姑蘇
作者：釋斯植
朝代：宋

一身唯在道，清苦獨知君。
世路終成別，山光不共分。
晚天寒欲雨，春樹夜生雲。
此去他鄉寺，猿聲各自聞。
過吳
作者：釋斯植
朝代：宋

柳橋槐市暫經過，飄泊汀洲得意多。
夜月已忘吳主恨，畫船空有采蓮歌。
過故城
作者：釋斯植
朝代：宋

故城深巷長蒼苔，一度經過一度哀。
尚有樓臺攙雨出，豈無花柳向春開。
十年心事今宵夢，千里家書昨日迴。
莫上灞陵橋上望，楚天雲盡蜀波來。
過桃源
作者：釋斯植
朝代：宋

□□□□□□□，生涯心在鳳凰臺。
桃花曉落水流去，山鳥晚啼風送來。
古樹影摇霜月滿，冷猿聲裂碧雲開。
長關春有愁人分，驛馬相逢去不回。
過越
作者：釋斯植
朝代：宋

渺渺天涯路，扁舟去不窮。
水花隨岸盡，山影落江空。
往事千年夢，漁歌一夜風。
詩成唯有月，清致與誰同。
道宮
作者：釋斯植
朝代：宋

千年興廢地，仙訣字猶存。
露重雲生樹，壇空月到門。
心清無外事，靜極是真源。
此境非凡世，何人與續言。
遠山
作者：釋斯植
朝代：宋

萬里色蒼然，春烟夕照邊。
舊過南岳寺，曾向雨中看。
遣懷
作者：釋斯植
朝代：宋

愁極鬢成絲，滄江夢未歸。
鳥啼山雨急，春盡故人稀。
曉潤侵吟壁，寒雲繞竹扉。
向來詩滿束，應是與心違。
邊上
作者：釋斯植
朝代：宋

邊風斜日下長關，春到年年草自生。
萬里戰場兵甲靜，近來應少北人行。
邊城客思
作者：釋斯植
朝代：宋

客裏厭芳塵，凄凉又問津。
向南人去遠，歸北馬嘶頻。
野水荒城暮，孤舟海樹春。
故鄉非久別，已覺鬢毛新。
金陵懷古
作者：釋斯植
朝代：宋

天津橋上望，如在玉門關。
月過東西浦，江分遠近山。
凄凉三尺墓，興廢六朝間。
千古登臨地，寒潮自往還。
金陵道上
作者：釋斯植
朝代：宋

一望江山去不迴，斷碑荒草舊宮臺。
六朝陳跡皆如夢，夜夜寒潮送月來。
金陵道中
作者：釋斯植
朝代：宋

望遠生愁思，淒涼處處同。
青山迷舊塚，芳草蔽閑宮。
雨過城樓月，潮迴鼓角風。
十年懷古恨，多在六朝中。
鐵笛倦長吹
作者：釋斯植
朝代：宋

鐵笛倦長吹，虛空劍寒倚。
俯仰陰晴天，泰山不可視。
蕩槳歸白雲，回首滄波裏。
人生無百年，世事已如此。
既與榮辱同，興廢乃相似。
春風從何來，紛紛競桃李。
至士本無心，誤爲詩所使。
縱步夕照間，養性在芳芷。
天涯一夜杜鵑愁，萬里行人度湘水。
長安曉發
作者：釋斯植
朝代：宋

雨過樓臺已禁煙，野風吹絮滿長安。
夜來寂寞沙汀下，楚水吳雲一樣看。
長洲夜泊
作者：釋斯植
朝代：宋

吳楚昔曾遊，凄凉滿客舟。
因思千古事，空起十年愁。
目盡他山少，江流遠地秋。
今宵猶有月，不似庾公樓。
門柳
作者：釋斯植
朝代：宋

看盡門前柳，愁多白髮新。
灞橋風雨夜，離別是何人。
閑觀
作者：釋斯植
朝代：宋

閑觀造化餘，靜極悅自性。
胡蝶忽飛來，吾心已無競。
雨夜
作者：釋斯植
朝代：宋

雨雪寒窗下，孤燈夜不眠。
衰殘如舊日，榮達是何年。
已覺觀書妄，方參入世緣。
存心在仁理，何必後人傳。
雪中寄巖泉
作者：釋斯植
朝代：宋

吟罷新詩祇自看，曉風吹恨上闌干。
夜來雪滿前山路，誰對梅花說歲寒。
雪鴣
作者：釋斯植
朝代：宋

風吹蘆葦鳴，殘雪滿橋板。
不見棹回人，愁立沙汀晚。
韜光庵
作者：釋斯植
朝代：宋

石澗長松行十里，杖蔾從此得遲留。
青霄望去山河遠，白水看來日月流。
老樹葉殘霜鬼哭，斷崖雲冷洞猿愁。
韜光名在身何在，今古茫茫幾白頭。
題天竺巖栖山房
作者：釋斯植
朝代：宋

一室寄雲隈，凭欄日幾迴。
無風山自雨，有主燕還來。
野徑通樵遠，巖花向晚開。
舊時題數壁，今已半蒼苔。
題彭澤後人吟樓
作者：釋斯植
朝代：宋

結屋在雲端，悠然趣自安。
江山隨望遠，星月近人寒。
劍氣當空正，詩情對酒寬。
往來庭畔叟，只作晉時看。
首夏
作者：釋斯植
朝代：宋

新篁摇綠雨初晴，彩簟風生一枕清。
昨日小亭幽夢覺，隔簾花影弄鶑聲。
鳴鳩
作者：釋斯植
朝代：宋

何處芳草多，相呼向深塢。
竹外立寒枝，山南又春雨。
偈
作者：釋方會
朝代：宋

楊歧乍住屋壁疏，滿牀盡布雪真珠。
縮卻項，暗嗟吁，翻憶古人樹下居。
偈
作者：釋方會
朝代：宋

楊歧無旨的，種田博飯喫。
說夢老瞿曇，何處覓蹤跡。
偈
作者：釋方會
朝代：宋

薄福住楊歧，年來氣力衰。
寒風凋敗葉，猶喜故人歸。
囉囉哩，拈上死柴頭，且向無煙火。
偈
作者：釋方會
朝代：宋

踏著秤錘硬似鐵，痖子得夢向誰說。
須彌頂上浪滔天，大洋海裏遭火爇。
偈
作者：釋方會
朝代：宋

釋迦老子著跌，偷笑雲蓋亂說。
雖然世界坦平，也是將勤補拙。
偈
作者：釋方會
朝代：宋

雪，雪，處處光輝明皎潔。
黄河凍鎖絕纖流，赫日光中須迸裂。
須迸裂，那吒頂上喫蒺藜，金剛脚下流出血。
偈
作者：釋方會
朝代：宋

雲蓋是事不如，說禪似吞栗蒲。
若向此處會得，佛法天地懸殊。
偈二首·其一
作者：釋方會
朝代：宋

楊歧一要，千聖同妙。
布施大衆，果然失照。
偈二首·其二
作者：釋方會
朝代：宋

楊歧一句，急著眼覷。
長連牀上，拈匙把筯。
句·其一
作者：釋方會
朝代：宋

漁翁未擲釣，躍鱗衝浪來。
句·其二
作者：釋方會
朝代：宋

劍爲不平離寶匣，藥因救病出金瓶。
偶作
作者：釋日益
朝代：宋

金谷春光長滿眼，紅藥花梢香爛漫。
昨夜西風一陳寒，徧地殘芳落何限。
王孫醉倒不知歸，猶向欄邊索金盞。
偈八首·其七
作者：釋明辯
朝代：宋

狗子佛性有，毗盧愛飲彌勒酒。
狗子佛性無，文殊醉倒普賢扶。
扶到家中全酩酊，胡言漢語罵妻孥。
偈八首·其五
作者：釋明辯
朝代：宋

我疑千年蒼玉精，化爲一片秋水骨。
海神欲護護不得，一旦鰲頭忽擎出。
偈八首·其六
作者：釋明辯
朝代：宋

吹盡風流大石調，唱出富貴黄鍾宮。
舞腰催拍月當曉，更進蒲萄酒一鍾。
偈八首·其四
作者：釋明辯
朝代：宋

黄龍頭角從來異，不與今時歲月爭。
復妙回途何處去，月明終夜照虛堂。
自贊三首·其二
作者：釋明辯
朝代：宋

瞎老婆半夜吹火，張聾子日午聞歌。
畫得這般毫相，出生入死降魔。
有時鼓起龍門浪，娑竭龍王不奈何。
送及禪人
作者：釋明辯
朝代：宋

馬面夜叉纔稽首，牛頭獄卒便擎拳。
洞賓唱箇陶甄理，脫殻烏龜飛上天。
送街坊
作者：釋明辯
朝代：宋

貞女不著娘家服，丈夫豈假分時財。
十盃五盞從何有，空奮雙拳趁得來。
頌古三十二首·其一
作者：釋明辯
朝代：宋

掀翻地軸乾坤窄，撥轉天輪宇宙寬。
須向強中呈好手，虛空打碎劫初看。
頌古三十二首·其一〇
作者：釋明辯
朝代：宋

馬祖非心非佛，直下更無窼窟。
今年樹上胡桃，勝似去年柑橘。
頌古三十二首·其一一
作者：釋明辯
朝代：宋

金剛南際老番王，反著襴衫入大唐。
牛首旃檀都賣了，唯垂鼻孔不囊藏。
頌古三十二首·其一七
作者：釋明辯
朝代：宋

大寂宗風示後昆，金剛寶劍利當門。
瞎驢滅卻正法眼，那箇男兒解出群。
頌古三十二首·其一三
作者：釋明辯
朝代：宋

蘿蔔頭禪聒噪人，霜刀累切了無痕。
自古不通人咬嚼，只容衲子鶻崙吞。
頌古三十二首·其一九
作者：釋明辯
朝代：宋

體量非功不墮今，星移斗換豈同輪。
多年曆日雖無用，犯著應須總滅門。
頌古三十二首·其一二
作者：釋明辯
朝代：宋

盤走珠兮珠走盤，當機脫略好生觀。
世人知貴不知價，信手拈來也不難。
頌古三十二首·其一五
作者：釋明辯
朝代：宋

兜羅綿樣硬贅頭，河北風流老趙州。
鹹處著鹽淡添水，軒頭一笑更無休。
頌古三十二首·其一八
作者：釋明辯
朝代：宋

脫略情塵老睦州，虎頭虎尾一時收。
芳草渡頭韓幹馬，綠楊堤畔戴嵩牛。
頌古三十二首·其一四
作者：釋明辯
朝代：宋

玉洞玄關道路長，蟠桃豈是等閑芳。
遮藏不許人間見，只恐春風漏泄香。
頌古三十二首·其七
作者：釋明辯
朝代：宋

靈山會上舊家風，脫略從茲勢莫窮。
金斗峰前重漏泄，莫將附子當天雄。
頌古三十二首·其三
作者：釋明辯
朝代：宋

古皇前化超群檄，無字印文明劃劃。
今時衲子若當陽，往往半千成五百。
頌古三十二首·其三〇
作者：釋明辯
朝代：宋

曲蟺踏著相頭摮，啞子得夢自家笑。
笑到天明說向誰，烏鴉解作麒麟叫。
頌古三十二首·其三一
作者：釋明辯
朝代：宋

試問人間有底忙，好將春事報春光。
直饒日日花前醉，一季都來九十場。
頌古三十二首·其三二
作者：釋明辯
朝代：宋

栗蓬吞得有何難，更教吐出又心酸。
吞吐得來休嚼碎，南辰光射北辰寒。
頌古三十二首·其九
作者：釋明辯
朝代：宋

當堂古路白雲漫，碧眼黄頭尚未諳。
無孔笛兒氈拍板，輕輕吹破御街寒。
頌古三十二首·其二
作者：釋明辯
朝代：宋

垂鈎不似迷津客，張網誠非待兔人。
半夜烏雞何處去，天明吞卻玉麒麟。
頌古三十二首·其二〇
作者：釋明辯
朝代：宋

高高孤頂雪濛濛，劫外行藏路不通。
半夜嶺梅消息轉，不關春色暗香濃。
頌古三十二首·其二一
作者：釋明辯
朝代：宋

玉鞭纔舉乾坤靜，皇道私無顯至尊。
貴極鑾轝纔指斥，將軍正令不容存。
頌古三十二首·其二七
作者：釋明辯
朝代：宋

高安灘頭百雜碎，象骨峰前眼搭癡。
敢道鼓山無鼻孔，藂林千古笑嘻嘻。
頌古三十二首·其二三
作者：釋明辯
朝代：宋

打起黄鶯兒，莫教枝上啼。
幾回驚妾夢，不得到遼西。
頌古三十二首·其二九
作者：釋明辯
朝代：宋

老將高提白玉鞭，雙駒一策去翩翩。
古今得失論量底，空看西山暮雨前。
頌古三十二首·其二二
作者：釋明辯
朝代：宋

轉位投機覓更難，回途復妙豈相關。
新豐洞口翻波浪，一掃須教徹底乾。
頌古三十二首·其二五
作者：釋明辯
朝代：宋

萬丈寒潭徹底清，霜天午夜欲生冰。
釣魚要擲金鱗餌，撥轉蘆蓬向月明。
頌古三十二首·其二八
作者：釋明辯
朝代：宋

微酸梅子始生仁，鶯老花殘迹已陳。
一夜南風移斗柄，明朝煙柳不關春。
頌古三十二首·其二六
作者：釋明辯
朝代：宋

養得男兒要賭錢，渾身無有寸絲纏。
是非窟裏和身入，生滅門中滿口宣。
頌古三十二首·其二四
作者：釋明辯
朝代：宋

六朝翻譯傳來妙，到頭未悟當時竅。
須信枝頭老鳳凰，春來翻作黄鶯叫。
頌古三十二首·其五
作者：釋明辯
朝代：宋

天高雲靜月彎彎，雨過秋空眼界寬。
百億文殊真妙體，分明只在一毫端。
頌古三十二首·其八
作者：釋明辯
朝代：宋

冤憎會苦，愛別離苦。
鈍置瞿曇，一場莽鹵。
頌古三十二首·其六
作者：釋明辯
朝代：宋

鶖子已圓無漏種，換卻身形總不知。
通途一貫非他物，午夜胡僧步雪歸。
頌古三十二首·其四
作者：釋明辯
朝代：宋

獵涉榮枯未是奇，到頭誰是出家兒。
故鄉漠漠在消息，時有孤雲嶺外歸。
頌古十六首·其一〇
作者：釋明辯
朝代：宋

畫得真如活，華間試展開。
黄鶯偷眼覷，不敢下枝來。
頌古十六首·其一一
作者：釋明辯
朝代：宋

我手何似佛手，黄龍鼻下無口。
當時所見顢頇，至今百拙千醜。
頌古十六首·其一三
作者：釋明辯
朝代：宋

人人有箇生緣，從來罪大彌天。
不是牽犁拽把，便須鼎鑊油煎。
頌古十六首·其一二
作者：釋明辯
朝代：宋

我腳何似驢腳，文殊親見無著。
好箇玻璃盞子，不要當面諱卻。
頌古十六首·其一五
作者：釋明辯
朝代：宋

住山身已老，世事任乖張。
年來無侍者，客到自燒香。
頌古十六首·其一六
作者：釋明辯
朝代：宋

兩女合爲一媳婦，古寺基前幢子豎。
彷彿上有陀羅尼，多少行人盡驚怖。
頌古十六首·其一四
作者：釋明辯
朝代：宋

春水滿幽澗，江風吹斷雲。
年年那時節，憶著別離人。
頌古十六首·其七
作者：釋明辯
朝代：宋

行主無人能賽，姐姐更是好手。
騰身百尺竿頭，打箇背翻筋斗。
頌古十六首·其三
作者：釋明辯
朝代：宋

要得他家活計強，竿頭須解倒拈槍。
這邊打鼓那邊拍，引得瞿曇笑一場。
頌古十六首·其九
作者：釋明辯
朝代：宋

百寶光攢無兒頂，是大神咒最靈奇。
揭諦波羅僧揭諦，石人半夜失烏雞。
頌古十六首·其二
作者：釋明辯
朝代：宋

社舞村歌笑殺人，騎牛挑鴨走成群。
三盃酒罷歸家去，留得豬頭礙塞人。
頌古十六首·其五
作者：釋明辯
朝代：宋

弓強難結鴛鴦紐，御道那栽栗棘蓬。
堪笑香嚴饒舌老，今年猶勝去年窮。
頌古十六首·其八
作者：釋明辯
朝代：宋

老鼠齩生鐵，十分滋味別。
貓兒左右看，嚥唾也不徹。
頌古十六首·其六
作者：釋明辯
朝代：宋

不向東山久，薔薇幾度華。
白雲他自散，明月落誰家。
頌古十六首·其四
作者：釋明辯
朝代：宋

張果老踏破葫蘆，呂洞賓失卻寶劍。
兩箇撒手相逢，囊篋更無一綫。
何仙姑鐵笛橫吹，解道長江靜如練。
秋夕
作者：釋昭符
朝代：宋

又是聽猿吟，如何恨更深。
每因多病日，減却少年心。
凍鶴連巖雪，愁人半夜碪。
故園阻兵革，消息遣誰尋。
廣福寺偶題
作者：釋昭輯
朝代：宋

涓涓碧水細通池，小雨廉纖未作泥。
深炷爐烟濃著火，何須騎馬聽朝鷄。
曹山寺
作者：釋晦山
朝代：宋

千年荷玉紫雲蟠，偶翳浮塵影欲寒。
不是老人重着力，雨花洞口棘漫漫。
滕王閣
作者：釋晦機
朝代：宋

檻外長江去不迴，檻前楊柳後人栽。
當時唯有西山在，曾見滕王歌舞來。
偈
作者：釋普交
朝代：宋

若人問我解何宗，一喝須教兩耳聾。
滿杓黄齏飽喫了，生涯總在鉢盂中。
偈
作者：釋普交
朝代：宋

黄面老，佛法付王臣。
林下無情客，官差逼殺人。
辭衆偈
作者：釋普交
朝代：宋

寶杖敲空觸處春，光陰掣電舊曾聞。
昨宵風動寒巖冷，驚起泥牛耕白雲。
偈
作者：釋普信
朝代：宋

殘雪既消盡，春風日漸多。
若將時節會，佛法又如何。
頌古九首·其一
作者：釋普信
朝代：宋

據坐凝眸語未形，一槌直下意何明。
倒行此令如相委，無限清風動地生。
頌古九首·其七
作者：釋普信
朝代：宋

收來輥去事方圓，獨許漁郎上鈎船。
明月蘆花同一色，落霞孤鶩共遙天。
頌古九首·其三
作者：釋普信
朝代：宋

相爭但見風旛動，不肯回頭識動心。
從此老盧露消息，松風江月盡知音。
頌古九首·其九
作者：釋普信
朝代：宋

漁翁瀟灑任東西，蘆管橫吹韻不齊。
夜靜月明魚不食，扁舟臥入武陵溪。
頌古九首·其二
作者：釋普信
朝代：宋

當時卞璧親持獻，未遇徒然更再三。
折葦渡江江上水，滔滔今古色如藍。
頌古九首·其五
作者：釋普信
朝代：宋

道得無言杈下死，霍山猛跳入懷中。
三千里外虛相賺，更有何人透此宗。
頌古九首·其八
作者：釋普信
朝代：宋

大用縱橫掣電機，爍迦羅眼尚膠黐。
迷途夢裏爭唇吻，卻憶隨他去一回。
頌古九首·其六
作者：釋普信
朝代：宋

當時苦口曾不道，悟來靈骨方尋討。
練江寒月兩蕭蕭，浮雲散盡天如掃。
頌古九首·其四
作者：釋普信
朝代：宋

寥寥風月臥煙霞，百鳥從茲不獻花。
人義盡從貧處斷，世情偏向有錢家。
亮知客
作者：釋普寧
朝代：宋

主中賓句驗來端，四海禪流總被瞞。
鐵磨機輪難比擬，逢人即出舌翻瀾。
偈頌二十一首·其一
作者：釋普寧
朝代：宋

檀那夢見大棟梁，高僧羅漢滿雲堂。
慷慨重新鋪蓋就，比之兜率更尤强。
衲子辦道耐長久，成佛作祖法中王。
下等愚迷無正念，鎔銅灌口卧鐵床。
偈頌二十一首·其一〇
作者：釋普寧
朝代：宋

七佛引其前，維摩接其後。
一盲引衆盲，至今不唧𠺕。
偈頌二十一首·其一一
作者：釋普寧
朝代：宋

向上一路，千聖不傳。
等閑踏著，不直半錢。
偈頌二十一首·其一七
作者：釋普寧
朝代：宋

有處不是有，無處不是無。
有無不到處，馨香滿道途。
偈頌二十一首·其七
作者：釋普寧
朝代：宋

無心遊此國，有心復宋國。
有心無心中，通天路頭活。
拄杖頭邊挑日月。
偈頌二十一首·其三
作者：釋普寧
朝代：宋

出水未出水，心疑生暗鬼。
鞏縣造茶瓶，一隻三箇嘴。
偈頌二十一首·其九
作者：釋普寧
朝代：宋

如何是佛殿裏底，無端開口便臭氣。
掩鼻不及，只得五體投地。
偈頌二十一首·其二
作者：釋普寧
朝代：宋

有處不是有，無處不是無。
有無不到處，馨香滿道塗。
偈頌二十一首·其二一
作者：釋普寧
朝代：宋

往復落人綣繢間，那知同步不同行。
當初乍可無容質，別作心腸過一生。
偈頌二十一首·其五
作者：釋普寧
朝代：宋

東望大乘器，區區十萬里。
因這一著錯，累及人斷臂。
彼錯猶且可，此錯無巴鼻。
彼錯此錯訴之誰，倒拈鐵笛逆風吹。
偈頌二十一首·其六
作者：釋普寧
朝代：宋

夜夜明星現，時時兩眼開。
如何臘月八，特地嘆奇哉。
引得隨邪逐惡者，至今一味狗來腮。
偈頌二十一首·其四
作者：釋普寧
朝代：宋

青州布衫重七斤，由來錯認定盤星。
那知富士山孤峻，到頂須行三日程。
偈頌四十一首·其一一
作者：釋普寧
朝代：宋

拄杖子，無偏黨。
遍界不曾藏，通身無影像。
妖怪盡勦除，佛魔俱掃蕩。
普天皇道無遮障。
偈頌四十一首·其一三
作者：釋普寧
朝代：宋

我有一句子，不封亦不樹。
不在舌頭邊，亦非思憶處。
偈頌四十一首·其一九
作者：釋普寧
朝代：宋

向上一路滑，壁立千仞險。
南禪不立階級，直與當頭坐斷。
偈頌四十一首·其一二
作者：釋普寧
朝代：宋

頑處非常放軟頑，偏能陸地要撐船。
驀然撐向龍門去，蹤跡不知往那邊。
幾多望斷空惆悵，亦復嗟嘆泪潸然，安得鸞膠續斷絃。
偈頌四十一首·其一五
作者：釋普寧
朝代：宋

直下猶難會，尋言轉更賒。
若言佛與祖，特地隔天涯。
偈頌四十一首·其一八
作者：釋普寧
朝代：宋

出現在楊州，留錫於此地。
寶塔凌高空，聲光動萬里。
利物應群機，如月分衆水。
我來爇瓣香，一瞻一頂禮。
從教人道自倒還自起。
偈頌四十一首·其三
作者：釋普寧
朝代：宋

釋迦不出世，四十九年說。
祖師不西來，少林有妙訣。
偈頌四十一首·其三〇
作者：釋普寧
朝代：宋

爲國爲民運此心，果符虔禱獲豐榮。
時清道泰封疆闊，合國歡呼賀太平。
偈頌四十一首·其三一
作者：釋普寧
朝代：宋

一塵入正定，諸塵三昧起。
諸塵入正定，一塵三昧起。
三昧與正受，土塊泥裏洗。
咦，白日堂堂眼見鬼。
非不非，是不是。
甲子乙丑海中金，丙午丁未天河水。
偈頌四十一首·其三九
作者：釋普寧
朝代：宋

臘月八夜眼見鬼，便開大口說道理。
若向衲僧門下過，爛槌一頓無疑矣。
偈頌四十一首·其三二
作者：釋普寧
朝代：宋

南山白額蟲，撞倒太白峰。
直得西湖徹底枯竭，東海怒浪翻空。
安漢圭峰拊掌，天台尊者槌胸。
郎忙日本國裏打鼓，大唐國裏撞鐘。
兄弟添十字，此意孰能窮。
偈頌四十一首·其三五
作者：釋普寧
朝代：宋

人從天台來，却得西川信。
報道萬年松，生在石橋頂。
偈頌四十一首·其三八
作者：釋普寧
朝代：宋

冬至寒食一百五，中有一轉平實語。
缺齒老胡舉不全，賺他立雪人莽鹵。
貓兒偏解捉老鼠。
偈頌四十一首·其三六
作者：釋普寧
朝代：宋

近得遠來口傳信，報道年來頗安靜。
唯有太白瑞巖翁，撞破虛空有雜碎。
驚起西川大蓬山上石女淚雙垂，引得扶桑巨福山中木人空嘆息。
同飲龍淵無義水，手足義重如膠漆。
斷絃安得鸞膠續。
偈頌四十一首·其三四
作者：釋普寧
朝代：宋

吾本來茲土，傳法救迷情。
一花開五葉，結果自然成。
偈頌四十一首·其九
作者：釋普寧
朝代：宋

寒食清明節，家家拜掃時。
木人空嘆息，石女泪雙垂。
惟有林下道人，絕學無爲。
百不會，百不知。
拈起少林無孔笛，逆風吹了順風吹。
偈頌四十一首·其二一
作者：釋普寧
朝代：宋

心隨萬境轉，轉處實能幽。
隨流認得性，無喜亦無憂。
山僧官差不自由，只得隨流入流。
偈頌四十一首·其二九
作者：釋普寧
朝代：宋

解開布袋頭，縱橫得自由。
其住也無拘無束，其去也南州北州。
放牧溈山水牯牛，不風流處也風流。
偈頌四十一首·其二五
作者：釋普寧
朝代：宋

梁渚溪邊下直鈎，波翻浪輥費牽抽。
六年用盡腕頭力，收卷絲綸恁性遊。
不著此岸，不著彼岸，不滯中流，欵乃一聲天地秋。
偈頌四十一首·其二六
作者：釋普寧
朝代：宋

出得油缸入醤缸，通身是口若爲談。
老拳尚有些筋力，拚命來機爲指南。
偈頌四十一首·其六
作者：釋普寧
朝代：宋

一夏九十日，不覺已過半。
管带牯牛兒，切忌隨物轉。
緊把鼻頭索，莫放令寬緩。
如是十二時，時時無間斷。
收得純熟，斥之不去。
受人言語，不動不變。
覿面當機，當機覿面。
偈頌四十一首·其四〇
作者：釋普寧
朝代：宋

夢中演說六波羅，覺時同別苦問他。
今日最明重演說，更無一字有誵訛。
偈頌四十一首·其四一
作者：釋普寧
朝代：宋

每年三月十八，憶著痛恨入骨。
巨福山上望凌霄，萬重山海煙波闊。
謾爇一炷兜羅木，唵，噴噴昻昻。
南洲
作者：釋普寧
朝代：宋

贍部那邊沙際間，鬨然魔子恣縱橫。
周金剛带不平氣，勘破却從潭上行。
宏海侍者請贊
作者：釋普寧
朝代：宋

這川䖃苴，全不仁者。
握起老拳，佛祖也怕。
寫華嚴經求頌
作者：釋普寧
朝代：宋

破一微塵出此經，因該果海果該因。
無端却被管城子，名句文俱錯指陳。
小師景用請贊
作者：釋普寧
朝代：宋

要贊而無德可贊，要駡而無過可駡。
贊與駡不及處，大地而不能載。
布袋贊
作者：釋普寧
朝代：宋

杖頭挑百億乾坤，布袋貯三千世界。
閙市叢中等箇人，不知誰是知音者。
最明夢一善知識教訓堅固參禪醒後親繪供養越兩年值老僧到先來參禮果與夢見一同契悟後捧呈所畫頂相求贊
作者：釋普寧
朝代：宋

千煅萬煉工夫熟，感得夢見善知識。
力勸加工用行修，果獲契悟心滿足。
自彰醜惡自涂糊，佛祖仰望俱失色。
老僧更與添一重，急急如律令勑。
最明寺殿契悟說付法偈
作者：釋普寧
朝代：宋

我無佛法一字說，子亦無心無所得。
無說無得無心中，釋迦親見燃燈佛。
最明寺殿悟道後贈之助道頌五首·其一
作者：釋普寧
朝代：宋

老僧初到與三拳，埋恨胸中結此冤。
痛恨忽消開正眼，方知吾不妄宣傳。
最明寺殿悟道後贈之助道頌五首·其三
作者：釋普寧
朝代：宋

二十一年曾苦辛，尋經討論枉精神。
驀然摸著娘生鼻，翻笑胡僧弄吻唇。
最明寺殿悟道後贈之助道頌五首·其二
作者：釋普寧
朝代：宋

悟了還同未悟時，著衣喫飯順時宜。
起居動靜曾無別，始信拈花第二機。
最明寺殿悟道後贈之助道頌五首·其五
作者：釋普寧
朝代：宋

壬戌十月十六朝，虛空拳踢不相饒。
等閑打破疑團後，大地黄金也合消。
最明寺殿悟道後贈之助道頌五首·其四
作者：釋普寧
朝代：宋

治國治民俱外事，存心存念自工夫。
心思路絕略觀看，佛也無兮法也無。
最明寺殿真像贊
作者：釋普寧
朝代：宋

掌持國土，天下安堵。
信向佛法，運心堅固。
德重丘山，名播寰宇。
清白傳家，望隆今古。
參透吾宗，眼眉卓豎。
末後一機，超佛越祖。
汝辜負吾，吾辜負汝。
樗寮字阿彌陀經書偈送最明寺殿
作者：釋普寧
朝代：宋

我有大經卷，量等三千界。
親付最明殿，祝壽如滄海。
但願得此經，當下明此心。
的知胡達磨，元不在少林。
正傳寺住持安東巖請贊
作者：釋普寧
朝代：宋

生緣於西蜀，非獨遊日本。
十方國土中，當頭俱坐斷。
正因法孫命工繪吾幻質炷禮請贊
作者：釋普寧
朝代：宋

箇樣面嘴，阿誰敢擬。
威凜凜生，氣憤憤地。
臨濟德山，望風敬畏。
和蘇嚕之。
海月
作者：釋普寧
朝代：宋

金波涌出爛銀盆，黑白虧盈湛不痕。
莫謂清波無透路，珊瑚枝上影團團。
無錫劉相幹篤信佛法常來參請自和雪竇罌粟頌來呈老僧即次韻酬之云
作者：釋普寧
朝代：宋

一實包含萬點春，收來粒粒是家珍。
些兒圓轉誰能委，唯一身分百億身。
畫髑髏檐人我檐者求頌
作者：釋普寧
朝代：宋

自從塵劫至于今，執著無明人我心。
驀忽眼睛俱突出，乾坤大地孰知音。
竹溪
作者：釋普寧
朝代：宋

空服高心耐歲寒，滔滔聲價沒遮攔。
自從南北分枝派，攪動江西十八灘。
鐵壁
作者：釋普寧
朝代：宋

剛然隔斷太虛空，縫罅渾無拶不通。
頑鈍碓夫覷不破，倩人書處轉乖宗。
鐵牛
作者：釋普寧
朝代：宋

骨格純剛蹄角全，軒然鼻孔自遼天。
不貪陝府欄邊草，肯遍耕翻祖父田。
雪竇前堂音座寮有煉指行人求頌
作者：釋普寧
朝代：宋

未徹根源肯便休，煉磨三種愈精修。
發輝自己光明藏，抹過俱胝一指頭。
靈照女贊
作者：釋普寧
朝代：宋

拈將破笊籬，風前賣與誰。
攙行奪市處，非獨老爺知。
頌古一百二十一首·其一〇六
作者：釋普寧
朝代：宋

荷葉團團團似鏡，菱角尖尖尖似錐。
風吹柳絮毛毬走，雨打梨花蛺蝶飛。
魚婦觀音贊
作者：釋普寧
朝代：宋

提起活鱍鱍，馬郎亦被惑。
度生雖願重，那知成敗缺。
偈
作者：釋普崇
朝代：宋

非風非幡無處著，是風是幡無著處。
遼天俊鶻悉迷蹤，踞地金毛還失措。
呵呵呵，悟不悟。
令人轉憶謝三郎，一絲獨釣寒江雨。
乘禪者歸蜀
作者：釋普巖
朝代：宋

出劍門兮入劍門，眼空寰宇一閑身。
杖挑一滴江南水，散作西川劫外春。
偈頌二十五首·其一〇
作者：釋普巖
朝代：宋

入院數日來，人事閙鬨鬨。
兩脚走如烟，眼不見鼻孔。
偈頌二十五首·其一三
作者：釋普巖
朝代：宋

故人方外來，相見便相悉。
倒指三十年，道義同一日。
鐵壁銀山，十分狼藉。
直得同聲相應，同氣相求，西河師子在汾州。
偈頌二十五首·其一五
作者：釋普巖
朝代：宋

令不虛行，箭不虛發。
儻或躊躇，二九十八。
偈頌二十五首·其七
作者：釋普巖
朝代：宋

此香堪笑又堪悲，剛把愁腸說向誰。
冶父山前曾落節，千鈞之重一毫釐。
偈頌二十五首·其三
作者：釋普巖
朝代：宋

日面月面，霹靂閃電。
直下來也，急著眼看。
偈頌二十五首·其二一
作者：釋普巖
朝代：宋

斷楊歧正脈，壞臨濟綱宗。
赤土塗牛奶，密室不通風。
身前身後不了，深瘞白雲之中。
非父非子，狹路相逢。
澗藻溪蘋相鈍置，謝郎錯認釣魚船。
偈頌二十五首·其二三
作者：釋普巖
朝代：宋

老洞山玷辱宗風，泰首座埋沒自己。
雙雙繡出鴛鴦，千古扶持不起。
偈頌二十五首·其二二
作者：釋普巖
朝代：宋

老訥今朝死，老巖今日生。
二俱無伎倆，有夢不同牀。
夤緣繼踵，香火荒凉。
肝腸鐵作也須裂，驪屎如何比麝香。
偈頌二十五首·其二五
作者：釋普巖
朝代：宋

項短耳聵，千妖百怪。
如是三十年，續東山正脈。
我也錯商量，三拜一爐香，一任傍人說短長。
偈頌二十五首·其二四
作者：釋普巖
朝代：宋

四年承乏雲峰寺，暗寫秋腸寄阿誰。
每到十一月初五，一狐疑了一狐疑。
故我開山伏虎禪師，指柳駡楊，傷龜恕鼈，你死我活。
莫說一碗粗茶一炷香，也勝和盲㪍訴瞎。
偈頌二十五首·其五
作者：釋普巖
朝代：宋

箇樣皮毛，千化萬變。
黄梅鷲頭，謾自流傳。
後代兒孫，可貴可賤。
偈頌二十五首·其六
作者：釋普巖
朝代：宋

坐而不住，住而不坐。
滴水生冰，因風吹火。
大義渡
作者：釋普巖
朝代：宋

孩兒不見棄渾身，可惜婆婆眼不親。
白浪洪波無了日，至今愁殺渡頭人。
大藏主號鏡中
作者：釋普巖
朝代：宋

孤光不墮有無間，碧落衝開萬象寒。
撲破果然亡朕跡，從教大地黑漫漫。
寄天目禮書記閩回
作者：釋普巖
朝代：宋

爪牙消息露三山，勘破曾郎想不難。
一嘯歸來千嶂曉，於菟不似舊時斑。
寄太白幸首座
作者：釋普巖
朝代：宋

糞火堆頭潦倒身，且無花鳥閙芳春。
口邊白醭心如鐵，甘作叢林不義人。
百丈大師贊
作者：釋普巖
朝代：宋

親見馬簸箕，面目甚奇怪。
鼻痛野鴨飛，漆桶好不快。
只見祥麟一角尖，定知罪犯彌天大。
自贊
作者：釋普巖
朝代：宋

斷楊岐正脈，滅臨濟綱宗。
猿啼碧嶂，月鎖千峰。
影落于闐國，人在大遼東。
應緣淡泊，無分從容。
謂是運菴真面目，澄潭不許卧蒼龍。
送僧見孟侍郎
作者：釋普巖
朝代：宋

三秋月冷半山雲，來謁維摩必有因。
特見嶺梅開一朶，也應知道不干春。
送洪維那
作者：釋普巖
朝代：宋

笑把虛空一口吞，髑髏瞥轉振乾坤。
破沙盆有兒孫在，玉笛橫吹出海門。
頌古十首·其一
作者：釋普巖
朝代：宋

自謂五更侵早起，誰知更有夜行人。
條風塊雨今非昔，堯舜垂衣萬國賓。
頌古十首·其一〇
作者：釋普巖
朝代：宋

如是如何正法眼，驀然突出破沙盆。
依稀渭北春天樹，彷彿江東日暮雲。
頌古十首·其七
作者：釋普巖
朝代：宋

百骸一物貞薰天，風起今朝病一般。
酷恨雙雙醫不得，枕邊空聽鴈聲寒。
頌古十首·其三
作者：釋普巖
朝代：宋

月淡江空泛小舟，唱歌和月看江流。
更深欹枕夢何處，兩峰清霜曉未收。
頌古十首·其九
作者：釋普巖
朝代：宋

洗腸換骨老芭蕉，拄杖拈來價轉高。
賣與買人人不買，翻令平地起波濤。
頌古十首·其二
作者：釋普巖
朝代：宋

擡頭霹靂不容追，缺齒胡僧陷鐵圍。
六合空空風悄悄，杜鵑啼月不如歸。
頌古十首·其五
作者：釋普巖
朝代：宋

洗鉢家家事一同，新羅不在海門東。
因行掉臂趙州老，身在烟蘿第幾重。
頌古十首·其八
作者：釋普巖
朝代：宋

等閑提起七斤衫，多少禪和著意參。
盡向青州做窠窟，不知春色在江南。
頌古十首·其六
作者：釋普巖
朝代：宋

搽抔抹粉沒人猜，五百生中與麽來。
覿體風流有多少，不知何處可安排。
頌古十首·其四
作者：釋普巖
朝代：宋

鐵壁銀山幾萬重，有無之字若爲通。
斬關豈在搴旗手，枉有虛名落漢中。